qundao/data-zh-poetry huggingface dataset:
新月叠去岁诗韵
作者：弘历
朝代：清
体裁：七言律诗

白日谁能系以绳，年来年去亦惟应。撩人景物聊复尔，回首思量已不胜。温室藏钩金麦穗，綵屏题句镜花绫。樊川一语消閒闷，紫府仙人号宝灯。
新月效庾信体
作者：弘历
朝代：清
体裁：古风

薰风送翔云，梅天敛织雨。既沾晴实佳，霁景澄碧宇。举头见新月，眉痕才一缕。清光散迥霄，飒影荡平楚。广寒惟夏宜，寓色凭人取。结念在山庄，漾舟正三五。
新月漫题·其一
作者：弘历
朝代：清
体裁：七言绝句

哉生西宇玉蛾弯，可望应知不可攀。婪热嫩凉会今夕，却缘闰节夏秋间。
新月漫题·其三
作者：弘历
朝代：清
体裁：七言绝句

谓饶一度泛湖期，三月愁过剩此时。信是姮娥善节制，几曾轻许占便宜。
新月漫题·其二
作者：弘历
朝代：清
体裁：七言绝句

碧霄清永绛河披，便拟钩应为钓诗。只有黄姑心觉苦，会期一月转添迟。
新月词
作者：弘历
朝代：清
体裁：古风

萧梧疏柳枝差参，一钩恰露初秋蟾。榆天流彩冷天色，照我高轩之素檐。阶蛩唧唧吟寒夕，露下金盘色浮白。的皪清光映绮窗，依微凉气侵瑶席。年来赢得秋思深，桂轮独对凭阑吟。何必拈花悟指月，昔非昔月今犹今。
新柳
作者：弘历
朝代：清
体裁：七言绝句

窣地鹅黄绿沼滨，一年春色又从新。只今意绪浑殊昔，每对新春忆旧人。
新正万寿山
作者：弘历
朝代：清
体裁：七言律诗

一度韶正一度新，寿山今岁又初巡。泰和訢合人心豫，春泽优沾物象匀。旭烘树梢珠作缀，烟开塍畔玉为鳞。宁因绘景增佳丽，利在农田喜是真。
新正万寿山
作者：弘历
朝代：清
体裁：七言律诗

几务新正暇有馀，名山咫尺一寻诸。连林翠色知犹勒，叠嶂韶光觉渐舒。湖阔还存过冬雁，春来已陟负冰鱼。心殷望雪日滋切，南亩应临举趾初。
新正万寿山
作者：弘历
朝代：清
体裁：七言律诗

御园今岁撰良出，先节未舒五叶蓂。以此却欣多暇日，遂教寻胜揽韶青。腊过馀雪依阴积，夜半作风傍晓停。事豫时和应意惬，每因戒满不遑宁。
新正万寿山
作者：弘历
朝代：清
体裁：七言律诗

政简新正多暇朝，清游况喜近非遥。依稀雪色幻梅朵，漏泄春光真柳条。霭气西山将接润，冰容南沼欲含韶。烟村幸为逢绥屡，也有红镫迓节宵。
新正万寿山
作者：弘历
朝代：清
体裁：七言律诗

昨朝人日未登临，几暇名山一揽寻。最喜峣峰层积雪，又看空宇遍镕银。烟村外有新年景，野疃中多祈岁心。柳眼花须暂迟待，六桥畔拟重来吟。
新正万寿山
作者：弘历
朝代：清
体裁：七言律诗

未临灯节暂偷閒，画㡧新开万寿山。一朵高标青佛髻，几棱远映玉娥鬟。惬心宿雪三分积，睫眼流阴数月间。綵炬徒悬烧烛想，何曾卜夜此游攀。
新正万寿山
作者：弘历
朝代：清
体裁：七言律诗

清游节后趁几馀，春孟山光逌览初。又写一年新气象，喜开八帙旧诗书。冶姚景蓄恰宜是，乐寿堂悬如待予。屈指丙辰归政后，快哉无事此閒居。
新正万寿山
作者：弘历
朝代：清
体裁：七言律诗

游趁节前暇尚饶，好山二里况非遥。湖因岸近影全入，冰以春迟冻未消。屏有绮钱贴椒壁，镫无银烛缀兰寮。迤西望复兴云气，亟待祥霙洒庆霄。
新正万寿山
作者：弘历
朝代：清
体裁：七言律诗

灯筵待启政几閒，行乐新正万寿山。綵缀九微曾未试，画开一坐已堪攀。景欣孚甲含胎际，春在人心物性间。匼匝西峰屏是玉，祥占泛胜为怡颜。
新正万寿山
作者：弘历
朝代：清
体裁：七言律诗

节中行庆都无暇，节后乘閒此一来。苔面向阳才作绿，树根积雪尚馀皑。风吹云散山含朗，闰勒冰坚湖未开。檐缀华镫孤负赏，中人惜耳我惭哉。
新正万寿山
作者：弘历
朝代：清
体裁：七言律诗

镫宵未到日犹宽，万寿山光隔岁看。嫩绿才抽向阳地，冻银远结识冬寒。且迟瀛海浮青雀，何必云和叶紫鸾。片刻肩舆归御苑，由来佳处戒盘桓。
新正万寿山
作者：弘历
朝代：清
体裁：七言律诗

镫节还馀几日赊，乘閒山色揽韶嘉。后凋绿蔚老松鬣，向暖青披嫩草芽。解冻湖心遥作浪，勒寒冰齿近依涯。华釭缀屋从无赏，不卜夜游已觉奢。
新正万寿山即景
作者：弘历
朝代：清
体裁：七言律诗

上元灯事始今宵，晓趁清閒揽翠峤。松柏参差得径曲，凫鸥高下喜冰消。未能即泛冲烟舫，适可先凭对雪寮。柳意桃情何处是，微微蕴酿六条桥。
新正万寿山即景成什
作者：弘历
朝代：清
体裁：七言律诗

节前武帐赉筵颁，乘暇因游万寿山。阳岸冰苏银渐晃，阴峦雪积玉犹斑。梅心柳眼谁为速，峰态林姿好是閒。元长箴予有佳句，偶观驰驿便言还。
新正万寿山对雪即事
作者：弘历
朝代：清
体裁：七言律诗

侵晨益密六花霏，有暇名山款墅扉。若雾非烟春闇蔼，凝华积素玉雕几。经冬曾是颙而望，此日方知惬所希。京兆誊章真不误，已称三寸渥郊畿。
新正万寿山清漪园
作者：弘历
朝代：清
体裁：七言律诗

撰吉初旬出禁垣，节前有暇步山园。清漪动智冰权隐，万寿静仁春渐温。寓目由来景以揽，会心率可乐因存。几篇汉诏曾经读，敢忘吾民生计论。
新正万寿山清漪园作
作者：弘历
朝代：清
体裁：七言律诗

巡春避暑昨年继，咫尺清漪仅两来。初岁韶光兹渐鬯，冻湖冰影未全开。登临少暇斯偶耳，搆筑昔嗤何谓哉。恰是节前几政简，蜃窗消得暂清陪。
新正万寿山清漪园作
作者：弘历
朝代：清
体裁：七言律诗

御园才度上元节，有暇清漪便一过。晃日冰将酥冻意，向阳草已识春和。放勋著典寅平秩，子贡言诗悟琢磨。为学最应励践履，迩来赋句每惭多。
新正万寿山清漪园即景二首·其一
作者：弘历
朝代：清
体裁：五言律诗

灯节方过闹，山园试揽幽。绿生湖水面，黄重柳梢头。暖气飞轻蠓，春波集野鸥。化工能酝酿，先作淡烟浮。
新正万寿山清漪园即景二首·其二
作者：弘历
朝代：清
体裁：五言律诗

种树不觉长，阅时看即殊。心知嫩条放，指待细阴铺。物物出春意，方方入画图。凭窗未能默，便与一操觚。
新正上辛祈谷礼成述事
作者：弘历
朝代：清
体裁：七言律诗

昨岁蒙恩度八旬，即今开一祀初辛。敬承骈叠贶于已，益切殷勤念在民。所戒佳兵期偃武，恰当祈谷肃元春。幸惟世泰时和会，方寸持盈倍惕寅。
新正乐寿堂
作者：弘历
朝代：清
体裁：七言律诗

一岁依然一岁新，百年得几百年人。古稀天子有三益，敕命时几以万真。住此尚当迟周纪，临斯恰复值初春。庭轩规制肖淳化，风俗惟惭未返淳。
新正乐寿堂
作者：弘历
朝代：清
体裁：七言律诗

古稀有八八旬近，归政仍徯七岁留。尚此宵衣勤旰食，那能后乐胜先忧。申来未去屈指数，减岁增年随意酬。亶沐天恩遂初愿，快哉此外更何求。
新正乐寿堂
作者：弘历
朝代：清
体裁：七言律诗

向曾计岁以居此，归政兹仍训政该。物理人情在开示，久安长治要栽培。寝兴六十养心惯，耄耋迟回乐寿来。斯后弗当计岁已，敬承天眷一心恢。
新正乐寿堂
作者：弘历
朝代：清
体裁：七言律诗

堂开乐寿合前闻，事异名同攸有分。十岁春秋亦其速，一身宵旰尚兹勤。图鸾綵盎兰孙长，睡鸭香炉柏子焚。设曰轩楹肖淳化，恧哉汲黯对云云。
新正乐寿堂
作者：弘历
朝代：清
体裁：七言律诗

开韶俶祉盎芸筵，归政居斯数待乾。十载期惟馀九载，减年喜得是增年。假山松柏当春翠，列缶梅兰映雪鲜。寿矣尚廑艰致乐，幸占泛胜两教全。
新正乐寿堂得句
作者：弘历
朝代：清
体裁：七言律诗

偶同将谓惟南宋，上海潘家却有之。文敏歌堂重悉故，相如慕蔺此何辞。数欣屈指六年近，暇值来观首祚熙。符望否乎何敢必，天恩静俟勉孜孜。
新正二日云南巡抚谭尚忠奏蒙自县百岁寿民杨添禄五世同堂诗以赐之
作者：弘历
朝代：清
体裁：七言律诗

督抚新正有奏笺，率陈吉事达邮传。廖曾如向张和古，杨复呈兹后继前。五世一堂瑞已罕，高龄百帙寿称骈。什成更觉自厚幸，胜彼犹先二十年。
新正二日召集群臣于乾清宫赋柏梁体诗朕既首倡又成七言一章
作者：弘历
朝代：清
体裁：七言律诗

泰交堂陛列鸳联，日暖彤墀淑景鲜。祗以赓歌鸣喜起，非誇宴乐沸丝弦。觞浮柏叶添吟兴，笔洒琼华映绮筵。更庆元正飘六出，又增新瑞纪瑶编。
新正二日降旨加赈去岁淮徐被水州县诗以纪事
作者：弘历
朝代：清
体裁：古风

木德初莩甲，民艰切体乾。念彼淮徐间，灾馀实可怜。宣房亟就功，黄流始归川。次第事疏筑，期多涸洳田。春耕纵不误，冬寒信其然。棣通阳德昭，万物欣陶甄。一方鸿雁集，宁忍恝视旃。椒屏绨几张，南望心为悬。加赈颁新纶，恺泽因时宣。讵啻行故事，还殷祈有年。
新正二日降旨加赈豫省去岁被灾各州县诗以纪事
作者：弘历
朝代：清
体裁：古风

中州历岁叹向隅，屯膏其故缘讳饰。察知谴责司牧者，赈赒乃不遗馀力。帑金三百万弗惜，庶使闾阎免困逼。谆谆更戒彼大吏，毋俾役蠹俾遍得。勤加咨询往来人，尽道穷檐稍起色。更幸三白沾宿麦，闻之略为纾反侧。夏熟尚早讵置怀，助阳奉时宜布德。譬之赤子才离怀，未能强饭可夺食。已加毋宁再三加，于民岂可言从啬。免沟壑共力春耕，南顾犹然为惕息。
新正令日重华宫恭侍皇太后宴
作者：弘历
朝代：清
体裁：五言排律

令日韶光令，重华喜气重。绮筵王母寿，綵胜早春容。爵继屠苏捧，屏开仙木秾。筛帘晴旭丽，喷鼎瑞烟浓。恃爱频申劝，承恩忘致恭。宫中行乐处，锡类万方从。
新正六日陕甘总督勒保奏秦州知州齐佳士山东巡抚长麟奏曹县寿民吴世齐俱五世同堂诗以赐之
作者：弘历
朝代：清
体裁：七言律诗

吉章方伯报开年，最胜新年三事骈。昨甫滇南曾赐什，今欣山左并成篇。虽殊其寿七和百，都喜同堂曾与元。盛事祥徵人我共，蒙天佑耳益夔然。
新正养心殿
作者：弘历
朝代：清
体裁：古风

一心出治源，四序春为首。春者生物心，养之在仁厚。和訚发天倪，酝酿育地纽。奉若善长德，滋培寸田受。
新正养心殿
作者：弘历
朝代：清
体裁：古风

内殿兹宵旰，寸阴复分阴。流年值理纪，韶祉迓来临。庶绩愿咸熙，益慎亹酌斟。三白幸已逢，六花兆其谌。祈年昔犹昔，勤政今斯今。敢云此为劳，此即是养心。
新正养心殿
作者：弘历
朝代：清
体裁：七言律诗

竹苞松茂广深沈，宵旰恒兹惕照临。中正仁和铭在目，士农工贾廑于心。钧陶恰喜三阳泰，职殖还希六宇愔。安逸不图所为养，书屏日日当师箴。
新正养心殿
作者：弘历
朝代：清
体裁：古风

西师归振旅，东陆舒由庚。执徐奉执规，持躬凛持盈。三白兆宿岁，万几简新正。閒中足养心，而予有所怦。怀安岂良图，无逸斯元亨。自强励不息，善长时偕行。
新正养心殿
作者：弘历
朝代：清
体裁：古风

馀寒渐避窗，嫩暖欲上帘。新正简几务，内殿筹民碞。志不纷为静，政就理引恬。个中求养心，宁知岁月添。陈揆值已盛，持盈益巩谦。
新正养性殿
作者：弘历
朝代：清
体裁：七言律诗

两年未此庆春禧，亦有长言志岁时。五位十成开七帙，新来旧除指前期。犹馀卅半恒居此，用以春初再识斯。古纪悬车系臣职，自怜宵旰益孜孜。
新正养性殿
作者：弘历
朝代：清
体裁：五言律诗

他年颐养处，新岁豫游辰。颇觉在兹近，可能居此真。孜孜勉勤政，霭霭喜迎春。三白昨冬渥，鸳楼尚积银。
新正养性殿
作者：弘历
朝代：清
体裁：古风

养心贵有为，养性图无事。初成是殿时，率己言其义。倏忽阅十年，新正每一至。去者日以远，来者日以近。屈指复八年，宿愿庶几遂。有望惧无成，增年乃减岁。兹犹日孜孜，遑敢懈初志。既而辴然笑，胥非第一谛。
新正养性殿
作者：弘历
朝代：清
体裁：七言律诗

养性新正例有诗，为缘归政纪其期。七旬年岁将临矣，十六春秋且候之。贺节即今犹未可，随时爱景自相宜。西陵指日启行跸，追忆前春越益悲。
新正养性殿
作者：弘历
朝代：清
体裁：七言律诗

古稀天子兹开帙，自一数来又指旬。更阅四年乃居此，恰当斯日又逢春。孜孜敢懈仔肩佛，霭霭惟欣与物訚。底识予怀畅俯仰，重楼鸳瓦积馀银。
新正养性殿
作者：弘历
朝代：清
体裁：七言律诗

豫葺菟裘养性便，输他臣例早车悬。敕几忽阅卌三载，归政犹迟十七年。人世由来特荏苒，春光又喜渐回旋。昌辰庆落陪慈赏，俯首思量祇黯然。
新正养性殿
作者：弘历
朝代：清
体裁：七言律诗

预搆菟裘归政前，新正每以憩临便。迎人佳矣阳和节，屈指待之十一年。去日可知来日近，盻时转觉到时延。如云百里半九十，惟是孜孜益勖旃。
新正养性殿八韵
作者：弘历
朝代：清
体裁：五言排律

又喜新正至，光阴信若流。窗低和旭暖，帘飏恊风柔。积素祥辉映，当春瑞气浮。占农符吉语，颐老待迟谋。此日仍勤政，为民敢忘忧。几閒心越凛，兴永句还遒。揽景初韶嫩，摛怀片刻留。图斯恒养性，十八迟春秋。
新正加恩去岁山东河南甘肃三省偏灾州县诗以纪事
作者：弘历
朝代：清
体裁：古风

寰区幅员广，焉能普报丰。歉少而丰多，即属幸感衷。昨年祇三省，偏灾嗟偶蒙。虽曰十之一，亦怜百姓穷。齐则十九处，豫惟三县逢。秋收均已薄，雪复未沾冬。出借及蠲缓，轻重视所应。甘肃更瘠贫，赈恤岁率同。是宜予加展，俾民糊口充。讳灾我戒切，祈丰我望颙。补偏救弊耳，安得绥屡重。
新正十一日奉皇太后幸圆明园之作
作者：弘历
朝代：清
体裁：七言律诗

金根肃驾撰良辰，上苑行时先早春。万岁千秋申庆叠，龙花燕树奉欢巡。元冰镜浦凝坚璧，素雪鳞塍积薄银。盈尺亟祈霏六出，迩来问夜又教频。
新正千叟宴毕仍茶宴廷臣于重华宫得诗二首一韵·其一
作者：弘历
朝代：清
体裁：七言律诗

春开嘉庆赓言语，诗忆夭蓁宜室家。何事为皇称太上，居然训子坐重华。安民立政奚所就，怀旧抚新未免嗟。茶宴丁宁传弈叶，敬承天贶愿犹赊。
新正千叟宴毕仍茶宴廷臣于重华宫得诗二首一韵·其二
作者：弘历
朝代：清
体裁：七言律诗

青宫歌作仍斯作，四海为家啻此家。敬奉昊庥几有永，贻垂国法讵从华。时旸时雨恒存念，民困民穷敢忘嗟。癸亥回思方始事，居诸瞬息迅何赊。
新正吉日恭奉皇太后幸御园即事成什
作者：弘历
朝代：清
体裁：七言律诗

欣陪凤辇出皇州，庆节行时例率由。谷日晴和占谷美，春朝良吉奉春游。已看柳杪将稊放，更喜松根有雪留。独盼红旗尚迟到，难忘丙夜问军邮。
新正同豫轩
作者：弘历
朝代：清
体裁：五言排律

玉斗运鸿龙，椒樽陈白兽。联情琼宴张，待备霞轩留。骈罗綵胜辉，消息春光漏。芸霏翰墨筵，情怡礼乐囿。豫愿万民同，台登普在宥。
新正含经堂
作者：弘历
朝代：清
体裁：七言律诗

例踰节事始来过，率以灯筵庆赏多。岂似芸编资古汲，已看梅蕊受春和。诸家执臆说诚夥，一室操戈理则那。删驳折中信非易，吾方勉此敢延俄。
新正含经堂
作者：弘历
朝代：清
体裁：古风

后廊改置轩，缘藏摹帖版。前堂则依旧，含经趣无限。帖岂外乎经，理得在易简。苟非枕葄兹，工书亦何善。新正几务閒，篇籍于焉展。设以验力行，惟亦增面赧。
新正含经堂
作者：弘历
朝代：清
体裁：古风

璿玑运四时，环转无终始。书堂曰含经，枕经亦葄史。易曰观乎文，文之义远矣。讵惟御兰芬，要欲穷道旨。触景会于何，善长乾元是。
新正含经堂
作者：弘历
朝代：清
体裁：七言律诗

閒馀节后到书堂，例以新正有咏章。那可放心因政简，依然即景为诗忙。欣看薰蘤含春意，笑指寒檠孤夜光。计日文华循讲典，枕经先此绎思长。
新正咏雪联句
作者：弘历
朝代：清
体裁：古风

青帝试初令，剪雨为飞霙。喜映心花发，恩承天贶并。积日础沾润，凌晨霰回萦。殷七术逊巧，滕六严遄征。俄看九衢积，渐蹑三阶升。鳌禁奉清赏，兔园徵墨卿。颖州垂故范，聚星继前旌。韵事重拈咏，新韶发滋荣。的皪辉綵胜，飘翔映灯檠。周阿吹复聚，深巷扫更凝。压树梢槭槭，铺池面盈盈。酉年得浆酒，协气调勾萌。被塍弭遗螣，观书罢囊萤。冰箸排檐直，炭兽偎垆赪。松撑老骨劲，竹戛高韵铿。樵径封涧谷，钓竿渺江汀。纵猎晃鹰眼，严更促鸡鸣。熙熙见物景，浩浩闻市声。快意生朗润，夺目含光晶。冥搜穷万象，远布周八纮。元气浑太始，净光摇星衡。化工妙点染，大造何经营。昭苏敷帝壤，瀌奕先神京。兆丰乐含餔，入咏欣飏赓。蕴句戒显借，植马随徐行。风前叶偏态，空际图难名。中宵炯暗室，达曙翔飞甍。高卧动京尹，嬉笑忙野氓。土牛茁茧栗，綵燕飘娉婷。狻猊波斯装，琉璃舍卫城。体物却肤语，出奇鼓豪情。唐苑倡苏李，宋本摹关荆。歌郢孰和曲，入蔡曾销兵。剡水艳访戴，伊川钦立程。煨芋相暖热，传柑互邀迎。即此足怡畅，因之眺纵横。画入遥峰叠，占同宝粟赢。春转寒威浅，昼暄新序更。贺岁纷拜舞，祈年亶精诚。书事表盈尺，致斋肃先庚。驰道净尘壒，圆坛焕题楹。欢欣闻吉语，次第达远伻。燕齐郑秦晋，麦豆稷黍粳。祥符传汜胜，险押追弥明。穿窗剩雾屑，著土孕谷精。疑是天女散，直与元冥争。霏霏拂珂佩，瑟瑟谐竽笙。吟惭笔尖退，坐觉衣棱生。寸铁持不许，兼金化谁成。麝月出新浴，鳞云启深扃。交映殿角迥，碎点帘额轻。森然豁蒙昧，煜尔腾煌荧。微响听归雁，无迹寻悬羚。回处俨长袖，撒来需和羹。溪藤标五字，竹垆烹三清。亦廑茅檐冷，兼快松轩晴。一色炫香萼，十叶舒灵蓂。曲宴集鸳鹭，好景开蓬瀛。应时魄未朏，慰望岁初正。和律兆太蔟，宿润连嘉平。高下因地托，方圆付形呈。上瑞同堂庆，东郊将始耕。
新正奉皇太后乾清宫侍宴得句
作者：弘历
朝代：清
体裁：五言排律

瑞雪占时庆，和风驱腊寒。铜锾仙木丽，兰戺玉华攒。爵跃迎仙仗，慈宁降葆鸾。献春陈桂醑，履岁尚椒盘。淑景欣昭盎，祥云看簇团。初韶娱爱日，长奉万年欢。
新正奉皇太后幸圆明园即景成什
作者：弘历
朝代：清
体裁：七言律诗

訚訚景报园林美，穆穆欢承福履康。初岁行时将庆节，开韶有喜祝无疆。日长莲漏三阶正，春到梅盆合殿香。更向西山看积雪，天教镫夕萃千祥。
新正学诗堂联句
作者：弘历
朝代：清
体裁：七言排律

子云何莫学夫诗，学在尊闻行所知。敦厚温柔风教本，申韩齐鲁派流贻。专门最说毛苌著，作绘初由卫协垂。篆�校形碑勒汉，圣贤表像史稽隋。细摹蠉植开成制，详篹衣冠脩已为。名昉仅誇龙爪现，迹沿未抵豹斑窥。西奎星宿经同显，南渡烟云象有滋。溯自建炎营草创，洎乎乾道蒇裘箕。志评翰墨亲挥素，法绍家庭嗣写絁。前辈远宗吴道子，良工特属马和之。杏坛删后三百辑，浙国图成十二披。阅代久因致散佚，寓人广乃益华离。九歌配载清河舫，两帙骈牵铁网枝。豳卷渊源出希宪，唐编展转首分宜。残缣纪郑李君实，整贉裒陈茅氏维。松雪二南看署尾，蓼塘八则尽祛疑。彝尊审定谈奚刻，承泽揄扬识甚卑。漫尔纷纷过瞥眼，畴欤灿灿列疏眉。零星渐向石渠羾，络驿随呈壁府司。甲乙昔科胪笈册，庚寅始汇榜堂楣。景阳置笥珍收独，德寿搜书迹弆遗。去赝存真重品订，旧藏新入几参差。填郛欲陋玞淆玉，脱简犹嫌当失卮。二颂标三越畦畔，七篇漏一析邻比。缝裳句误为裳句，畜我词凌谷我词。错铸小弁其翼戢，滥竽考牧以肱麾。言提耳矣休墙面，是尽骨焉宁相皮。要秉别裁操弃取，矧邀朗照察毫釐。先登适叶禹畴叙，续获兼符羲卦推。买朴肯容肩厕伍，捡瑜恰拟月周期。曰风曰雅曰颂具，或半或全或杂施。一一装池排顺序，双双合璧附连毗。复繁毋使寻常紊，错综咸依次第移。破斧缺斨归苇籥，閟宫坰野隔那猗。题签式判完子阙，撰跋条疏妍与媸。华什芟朱遵诂注，粟笺补邶蕴瑰奇。褫更玉轴爰画一，储并琅函异数奇。尚宝核徵供采摭，华亭拘隘摘瑕疵。原书仍贯芸驱蠹，继鉴增钤钮握螭。旨概无邪言可蔽，卷开有益往能追。忠臣恒虑不得志，君子还思弗改仪。更咏鸡鸣励勤政，偶拈鹭翿节游嬉。羔羊田畯至则喜，呦鹿嘉宾鼓且吹。诵德台莱申乐只，留贤苗藿绻人伊。大夫夙夜惟寅否，多士显承无斁斯。天锡公纯瞻奕奕，日跻圣敬假迟迟。义赅众体兴比赋，训总大端承志持。美刺犁然悬镜摄，贞淫剨若界涂歧。山川绵邈城隍壮，室宇森沈车马骙。草木虫鱼彰物曲，兵农礼乐造邦基。传神颇似顾加鬣，契妙浑如匡解颐。八十五篇聚精粹，寸分尺幅验成亏。等匀麝剂元霜汁，齐泻鹅溪白雪丝。羽集吉光庸见少，剑腾斗气那终睽。较量已胜三千逸，计数将盈七百期。呵护六丁投缥箧，深严四库秘彤墀。宫缘念典应从类，记为兴观足借规。通达外逢名理贶，和平内养性天怡。卑栖习鄙偏安宋，景行怀慇右飨姬。展也敷文繄此盛，洵哉论世岂予欺。几陈孰匪鉴今道，钟动都资汲古时。底藉宋弘正容讽，讵徒赵鼎沃心咨。孔居参侍缯殊渲，麟策蝌文笔并摛。礼器辨章翻聂稿，耕蚕劝俗仿楼剞。殿楹巨㡧廑温饱，猎碣高吟埒鼎彝。佳玩迥非娱视听，元音夙已沁肝脾。调谐律吕赓韶濩，揖让声情轶镐岐。藻缋春生诚倬彼，丹青部汇早祎而。鲤庭指日蠲临跸，鳌禁循年例鬯熙。请付郑笺欧谱匹，问侔艺谏瞽箴谁。关雎麟趾通为治，清庙明堂企仰思。联席掞豪答韶祉，返躬却每愧于兹。
新正宁寿宫即事
作者：弘历
朝代：清
体裁：七言律诗

嘉庆三年中外覃，乾隆六十并称三。斯缘诚悃从群愿，岂是徘徊遂已贪。洵沐天恩尚身健，仍勤政理训儿谙。却因望捷廑朝夕，矻矻心劳亦所甘。
新正寿康宫礼佛作
作者：弘历
朝代：清
体裁：五言律诗

不敢张神御，原存礼佛堂。痛心仰虚殿，抢首向空床。廿七月过速，三年期逮将。启程缺躬奠，言念益增伤。
新正小宴外藩
作者：弘历
朝代：清
体裁：七言律诗

乐悬爵坫设昌辰，笑语无须藉舌人。曼衍鱼龙戏百技，髡帣扑跌力千钧。近筵赐饮酬嘉客，列座倾心称世臣。百岁怀柔安牧圉，即看月竁普来宾。
新正小宴外藩·其一
作者：弘历
朝代：清
体裁：七言律诗

一家中外逮渠搜，三接从来礼数优。朵朵綵云成瑞字，瀼瀼沾露泛春篘。肆筵每先上元节，列席教陪归义侯。行庆底知心喜处，即看积玉满峰头。
新正小宴外藩·其二
作者：弘历
朝代：清
体裁：七言律诗

春园节物始妍和，綵服华茵嘉客多。桂核兰湘方授几，花云藕树未分科。毋俾底藉宾筵什，易解教翻牧马歌。远使堪嘉知悔过，也令预宴沐恩波。
新正幸圆明园
作者：弘历
朝代：清
体裁：七言律诗

排日正当调六幕，青旂翠辇御园临。每逢卜吉晴和值，统切叨苍庇佑谌。愧以为荣同众庆，祥仍望泽独予深。节前后或玉花赐，冀认梅英发始林。
新正幸御园
作者：弘历
朝代：清
体裁：七言律诗

上元行庆御园愉，令日祥銮出帝都。三白雪融正宜麦，初青春勒尚迟苏。远柔近乐中丰有，苗靖邪歼定信无。盻捷踌蹰懒拈咏，几曾对景意诚娱。
新正幸御园之作
作者：弘历
朝代：清
体裁：七言律诗

奉时行庆御园幸，撰吉方昌入晓春。虽是安遥发偏旅，那能施惠忘诸臣。南瀛北漠一家合，东旧西新百世均。共沐天恩绵奕叶，莫殊此意惕加寅。
新正幸御园之作
作者：弘历
朝代：清
体裁：七言律诗

祈岁穹坛事敬竣，御园用吉驻新年。奉时行庆合如例，豫众怀遐未可捐。城市节前欢比户，村郊雪后积原田。心殷对育堪称泰，保泰诚难祗憪然。
新正幸御园作
作者：弘历
朝代：清
体裁：七言律诗

奉时行庆御园祥，日丽风和春渐昌。待雪俯看麦增绿，沿途已觉柳微黄。频闻胜战徒腾奏，未献首擒增盼章。三月一心仍望捷，成吟纪节惭无遑。
新正幸御园作
作者：弘历
朝代：清
体裁：七言律诗

迎禧行令例新年，来贺兼增外域骈。三接每教手颁赐，一时或有面询宣。御园灯火非誇富，属国观瞻合答虔。虽是假山犹积素，优膏希霈又殷然。
新正幸御园即事
作者：弘历
朝代：清
体裁：七言律诗

八旬开一叨乾贶，新岁撰辰行令宜。帝里春和鸣爆竹，西山雪积见横眉。敢因飨节忘无逸，亦曰柔遐惠有施。人事天时幸康泰，持盈增惧日孜孜。
新正幸御园即事
作者：弘历
朝代：清
体裁：七言律诗

六十乾隆天眷谌，奉时行庆御园临。赏灯张乐惟遵古，悦近来遥觉盛今。谦满受招诫犹著，居诸亏变惕诚深。便宜幸胜昨年况，玉积林庭沃朕心。
新正幸御园即事
作者：弘历
朝代：清
体裁：七言律诗

祈年睦族典胥蒇，依例新正驾幸园。身体康强不图逸，屏藩宴赉那辞蕃。两行春柳薰黄染，一带西山积素存。过午轻云淡日色，便希重霈六花繁。
新正幸御园即事得句
作者：弘历
朝代：清
体裁：七言律诗

奉时行庆典攸存，撰吉平明幸御园。日已远哉尚馀忖，景如故也率难言。冰铺东沼奁呈镜，素积西山屏罨轩。傍午春云又徐布，再霏诚益沐天恩。
新正幸御园即事成什
作者：弘历
朝代：清
体裁：七言律诗

撰良蓂叶正依旬，詄荡都城出凤闉。爆竹烟村新喜报，鳌山籞苑旧灯轮。已思峰顶重铺玉，且幸树根尚积银。行庆似兹复九度，倦勤冀可住长春。
新正幸御园即事成什
作者：弘历
朝代：清
体裁：七言律诗

昨岁祈年遂启程，为乘阳气奉时行。御园依例开正幸，丁酉忆前四载更。石火电光真可讶，星桥月炬若为情。纪吟节序难容罢，把笔无端句怯成。
新正幸御园即事成什
作者：弘历
朝代：清
体裁：七言律诗

红旗未识发何方，饬命沿途查勘详。将谓贼渠擒递捷，徒因逆属获腾章。顺时行庆宁当简，筹策应机滋更蘉。午霁未成雪微惜，不知足固我之常。
新正幸御园即事有作
作者：弘历
朝代：清
体裁：七言律诗

御园又阅隔年春，人自依然景倍新。虽是高龄非壮概，却欣诸礼竟躬循。轻黄陌柳含韶染，嫩绿塍麰待雪皴。过午同云浓四宇，殷希瑞玉霈膏均。
新正幸御园即事有作
作者：弘历
朝代：清
体裁：七言律诗

撰吉銮舆出凤闉，奉时施惠仰流鳞。又看御苑为春苑，倏过七旬称八旬。食旰衣宵仍勖己，雨量晴较总因民。自彊不息吾夙愿，耄念宝成继用新。
新正幸御园即事言志
作者：弘历
朝代：清
体裁：七言律诗

授玺宴耆典具彰，更欣雨雪及时旸。幸叨深沐苍灵佑，愧切群称太上皇。那即御园耽有逸，仍斯训子敬无遑。新年所遇多和顺，益惕于衷莫可当。
新正幸御园即景成什
作者：弘历
朝代：清
体裁：七言律诗

行庆新正幸御园，轻舆清晓出都门。郊原喜色银花积，村舍欢声爆竹喧。灵囿又看鹿麀伏，康居恰觐雁臣蕃。顺时灯火难概禁，踵事微嫌日渐繁。
新正御园即景·其一
作者：弘历
朝代：清
体裁：七言绝句

日丽风条景物和，纽芽生意发卷阿。御园喜气迎人处，万树琼英缀尚多。
新正御园即景·其三
作者：弘历
朝代：清
体裁：七言绝句

爱延嫩日一窗明，又是隔年摛藻情。高阁莲花漏声报，迁无迁里镇丁丁。
新正御园即景·其二
作者：弘历
朝代：清
体裁：七言绝句

松轩筠牖有那居，勤政亲贤励岁初。略得予心閒适者，华镫下免治军书。
新正御园即景·其四
作者：弘历
朝代：清
体裁：七言绝句

九州去岁多逢熟，三白今春又兆佳。外靖内安诚庆慰，戒盈刻刻警于怀。
新正御园即目四首·其一
作者：弘历
朝代：清
体裁：七言绝句

青阳凑达气融和，几点琼英缀古柯。宝扇书联迓新祉，大都祈岁意居多。
新正御园即目四首·其三
作者：弘历
朝代：清
体裁：七言绝句

开韶池馆恰清佳，火树星桥依例排。讵是无端寻宴赏，千春燕喜奉思斋。
新正御园即目四首·其二
作者：弘历
朝代：清
体裁：七言绝句

綵缀华镫拂网轩，摄提协纪验铜浑。云容迩日频生岫，欲与人间助上元。
新正御园即目四首·其四
作者：弘历
朝代：清
体裁：七言绝句

林致山光意气投，几馀义府且优游。瑞霙时洒时还止，畅好元宵度得不。
新正恭奉皇太后幸圆明园
作者：弘历
朝代：清
体裁：七言律诗

乘春行庆大安扶，岁岁仙园奉燕娱。迎节林光才澹荡，向阳物意已昭苏。山亭水榭旧题品，银燕金凫新画图。阁雪轻阴频酿势，望滋麦垄几踌躇。
新正恭奉皇太后幸圆明园·其一
作者：弘历
朝代：清
体裁：七言绝句

凤城烟霭凑韶光，迤逦天街柳渐黄。宝月行开上元夕，春风先进万年觞。
新正恭奉皇太后幸圆明园·其二
作者：弘历
朝代：清
体裁：七言绝句

景物逾年倍可人，行时未敢弛虔寅。瑶阶冻草萌新绿，消息传来有脚春。
新正恭奉皇太后幸圆明园凭舆即景得句
作者：弘历
朝代：清
体裁：七言律诗

上苑欣扶凤辇临，顺时行庆奉徽音。祭回昨适飘轻霰，跸启云重布密阴。细糁寒村微羃䍥，低依远岫渐深沉。信乎犹未徘徊望，越是难堪此际心。
新正恭奉皇太后幸圆明园即事
作者：弘历
朝代：清
体裁：七言律诗

西山积素喜迎人，今岁韶春果是春。振旅三军前后接，朝天使者到来频。逖疏率与光明耀，劳徕犹宜燕衎申。略得对时博慈豫，寿徵福履自骈臻。
新正恭奉皇太后幸圆明园即事一律
作者：弘历
朝代：清
体裁：七言律诗

人日初过日卜祥，俶韶行庆发仪锽。远来近悦蒙熙洽，万岁千秋奉寿康。曲折园林馀雪色，高低炬树艳年光。谷辰喜值晴和候，敢曰占丰实吁穰。
新正恭奉皇太后幸圆明园即事一律
作者：弘历
朝代：清
体裁：七言律诗

绣陌祥扶紫凤车，新年行庆始天家。十分暖日烘韶景，几缕轻云变太霞。积雪半融香土润，冻冰未解曲池洼。先声爆竹喧鸣处，散作园林万树花。
新正恭奉皇太后幸圆明园即事成什
作者：弘历
朝代：清
体裁：七言律诗

乘时行庆奉慈尊，撰吉良辰幸御园。景渐隔年入春祉，林馀积雪识天恩。腊严昨岁冰犹冻，风靖今朝气即温。福履康强志愉悦，永承膝下祝心存。
新正恭奉皇太后幸圆明园即事有咏
作者：弘历
朝代：清
体裁：五言律诗

豫节春园好，涓辰侍大安。肇称八帙庆，愿奉万年欢。康健心中喜，曾元膝下看。微怜寸阴速，新月又将团。
新正恭奉皇太后幸圆明园即景得句
作者：弘历
朝代：清
体裁：七言律诗

首祚行时卜日佳，金舆翠辇奉思齐。灯迎元夜衔花始，画对西山积玉皆。泽润芳阶苏冻土，融怡暖埭纽萌荄。言泉也觉当春涌，江砚宣毫取次排。
新正恭奉皇太后幸圆明园即景成什
作者：弘历
朝代：清
体裁：七言律诗

芳园行乐撰良辰，九陌风和不动尘。笑指亭台成隔岁，即看草树早回春。高年人爱祥晖永，新祉天教大地均。解事琼霙积瑶圃，庆霄雅合踏灯轮。
新正恭奉皇太后幸圆明园即景成什
作者：弘历
朝代：清
体裁：七言律诗

行庆开韶掖辇应，萱闱福寿逐年增。张灯楼阁从新阅，入画林岚依旧仍。冰面雪痕才薄委，山眉云气复浓兴。希膏兼望西川捷，快赏烟花又岂曾。
新正恭奉皇太后幸圆明园即景成什
作者：弘历
朝代：清
体裁：七言律诗

行时扶辇卜良辰，御苑年韶又一新。更喜楼台多积雪，可知草木乐初春。冰坚漫待鱼陟负，日爱还思乌驻踆。却是银花火树下，金川捷报问犹频。
新正恭奉皇太后幸圆明园西山积雪出城迎节物欣堪豫懿情
作者：弘历
朝代：清
体裁：古风

七帙初开绵祚永，上元多乐奉时行。盆梅白玉条摅遍，陌柳黄金色染轻。宜博慈娱骈庆典，微嫌群致颂丰亨。
新正恭奉皇太后幸御园之作
作者：弘历
朝代：清

撰辰晓出凤城垣，烟市灯棚景物繁。甲午今年新甲子，春舆此日驻春园。璇霄瑞气霏银粟，姬室徽音奉寿萱。吉旦王师兹进剿，月闻三捷吁天恩。
新正恭奉皇太后幸御园之作
作者：弘历
朝代：清
体裁：七言律诗

撰辰晓出凤城垣，烟市镫棚景物繁。甲午今年新甲子，春舆此日驻春园。璇霄瑞气霏银粟，姬室徽音奉寿萱。吉旦王师兹进剿，月闻三捷吁天恩。
新正恭奉皇太后幸御园即景得句
作者：弘历
朝代：清
体裁：七言律诗

庆节行春吉日诹，凤舆虔奉御园游。欣看柳陌轻黄染，惜少西山积素留。安得六花即优霈，庶几二麦卜佳收。声声爆竹胥鸣喜，吾喜由来在雪酬。
新正恭奉皇太后幸御园即景得句
作者：弘历
朝代：清
体裁：七言律诗

撰辰行庆合新正，喜奉安舆出凤城。广陌韶光柳梢露，御园节景面前迎。西山尚积玉峰雪，东野欣占谷日晴。较比去年犹胜者，灯前望泽正萦情。
新正恭奉皇太后幸御园即景成什
作者：弘历
朝代：清
体裁：七言律诗

日丽风和喜善晴，西山雪色面前呈。青埋麦垄铺银海，素积烟郊度綵旌。御苑韶光今岁好，上元镫事五朝迎。承欢行庆愿何似，于万斯年未觉盈。
新正悦心殿
作者：弘历
朝代：清
体裁：五言律诗

三冬频望雪，鲜有悦心时。春泽今真渥，谷朝幸在兹。浓云犹作势，集霰又先期。笑似老农矣，何曾苗硕知。
新正悦心殿
作者：弘历
朝代：清
体裁：七言律诗

华筵待备塔山临，今岁悦心真悦心。七德功成宁蜀檄，三登稔告慰农箴。荷嘉群望都称庆，遇顺予衷倍切钦。祇有祈年无别冀，即看琼岛霭春阴。
新正悦心殿
作者：弘历
朝代：清
体裁：七言律诗

新正畅好多清暇，咫尺琼华试揽登。恰喜轻云生叆叇，兼看宿雪积崚嶒。玉甍迥接三霄庆，绮胜祥占百福膺。万户皇都春富贵，持盈念益切吟凭。
新正悦心殿
作者：弘历
朝代：清
体裁：七言律诗

新正藩宴循成例，待备游山陟碧崚。五岁军功一朝蒇，三冬雪泽翼辰仍。于斯即景心诚悦，讵敢生骄志忘兢。珠缀屋檐玉铺砌，摛吟合有几章增。
新正悦心殿
作者：弘历
朝代：清
体裁：七言律诗

昨日承欢今问安，退犹馀暇小游盘。近惟琼岛无多路，高俯液池有旷观。阀阅万家根本固，京师首善俗风端。一临百虑廑心内，祗顾积霙略所宽。
新正悦心殿
作者：弘历
朝代：清
体裁：七言律诗

跃龙邸第炷香还，路便因之到渎山。树态峰姿濯雪后，屏南砚北伴几閒。三冬望泽心那悦，一晌行春意始憪。烟火皇都凭富庶，可能此象遍区寰。
新正斋居
作者：弘历
朝代：清
体裁：古风

元正昨才过，大祀今将临。迁坐居斋宫，精一敕寸心。庶政虽云简，万几敢弗钦。西川廑奏章，丙夜问披衾。首祚重祈年，腊雪积未深。润拨占三白，望云凛难谌。
新正曲宴外藩
作者：弘历
朝代：清
体裁：七言律诗

外藩俱属百年臣，新有西方向化人。肃肃彬彬遵礼法，肜肜泄泄乐和訚。瑞云时点霏微雪，嘉夜先占美满春。却为三冬待恩久，敢称怡慰益颙寅。
新正曲宴外藩
作者：弘历
朝代：清
体裁：五言排律

青韶琼苑景，嫩日拂庐晨。我有来朝客，群称守土臣。雕筵湑湛露，令节启光春。既许欢心洽，还遵礼数彬。鹓班陪济济，鹭羽乐振振。内外需和会，宗功逮后人。
新正曲宴外藩即席得句
作者：弘历
朝代：清
体裁：七言律诗

元宵预赏锡恩波，亦寓怀柔示节摩。雪映金支饶渥泽，旭承翠罕飏晴和。一家中外欢逾浃，累叶雍熙畏益多。内扎萨人六旬者，率言生不识兵戈。
新正淑清院
作者：弘历
朝代：清
体裁：七言律诗

新正行庆例开筵，待备淑清憩息便。清矣境贻百岁上，淑哉春领四时先。远来近悦胥关政，夕惕朝乾敢懈虔。似此亦惟勤八度，遂将致事豫耆年。
新正淑清院
作者：弘历
朝代：清
体裁：五言律诗

昨晚侍家宴，今晨问懿安。退犹有馀暇，便以适清盘。春雪连腊雪，民欢切已欢。松篁与泉石，银世界中看。
新正淑清院
作者：弘历
朝代：清
体裁：五言律诗

曲院久传名，柏松种自明。仙凡一墙隔，峭茜几峰峥。所喜犹存雪，偶临又始正。奎文妙体物，果是淑而清。
新正淑清院
作者：弘历
朝代：清
体裁：七言律诗

每岁新正游淑清，淑清两字最怡情。时光渐渐入和蔼，物意欣欣向发生。砌草叶轻依北染，盆梅枝不独南荣。明窗净几堪披简，却愧闻尊知以行。
新正淑清院
作者：弘历
朝代：清
体裁：七言律诗

问安退辇向西墉，春首风光已异冬。祇以紫楼待华宴，先于素屋赏幽供。珠垂玉缀鸣飞涧，柏翠松苍护假峰。淑气好从清处看，底须红绿太繁秾。
新正淑清院即景
作者：弘历
朝代：清
体裁：七言律诗

外藩曲宴例新正，待备恒因憩淑清。泉涩石幽清作韵，苔烘阳浅淑含情。圣人体物双文示，御苑行时百世亨。即景偶然成七字，亦廑保泰与持盈。
新正游万寿山清漪园即景成什
作者：弘历
朝代：清
体裁：七言律诗

御园幸以早常年，有暇来游灯节前。万寿山光烘春淑，清漪湖态龁冰鲜。芜滋三白茵先染，柳拂六横带欲牵。佳处宁须盼明媚，化工酝酿示神权。
新正瀛台
作者：弘历
朝代：清
体裁：五言排律

春到皇州始，台临禁苑西。暖将融翡翠，冻欲解玻瓈。盆雪梅弹萼，堤烟柳吐稊。假山如读画，生意解供题。藻缋呈窗绮，花笺拂几绨。行将命春驾，泽国慰来徯。
新正瀛台
作者：弘历
朝代：清
体裁：七言律诗

紫阁春筵待备陈，趯台憩赏启韶新。殿屏綵燕吟将懒，苑树花梅望已频。也识土犹润棋罫，却嫌风每送鱼鳞。阴晴课量从头切，此责惟吾敢诿人。
新正瀛台
作者：弘历
朝代：清
体裁：七言律诗

问安之便出西华，咫尺南台路不赊。才隔旬馀新岁是，恰欣春晓景祺嘉。篆凝瑞霭猊喷雾，爆响平安树缀葩。迎节綵檠惟卜昼，几曾宫蜡照红纱。
新正瀛台
作者：弘历
朝代：清
体裁：七言律诗

韶正郁霭瑞光浮，西苑行时偶燕游。宝帖宜春金薤墨，綵屏延寿玉麟洲。万年枝是彤墀植，六出花犹碧瓦留。百岁重熙人乐业，欢声爆竹满皇州。
新正瀛台书怀二首·其一
作者：弘历
朝代：清
体裁：五言律诗

萱戺问安退，瀛壶阅岁来。日融冰色暗，风拂柳稊开。淑景方徐酿，漏声且谩催。盆桩馡五出，思到石湖梅。
新正瀛台书怀二首·其二
作者：弘历
朝代：清
体裁：五言律诗

宫墙近市廛，爆竹响声连。帝里真称富，荒村岂尽然。回思遭潦地，更切望民天。庆赐虽乘令，中心祗益煎。
新正瀛台即景
作者：弘历
朝代：清
体裁：七言律诗

凤阁咨安茀禄躬，西华路便趯台通。落成锡宴衣冠侣，待备閒遨松竹丛。楼现祇疑瀛海表，人行都在玉花中。阳和即渐舒条鬯，春祉还思与物同。
新正瀛台即景
作者：弘历
朝代：清
体裁：七言律诗

外藩恩宴例新正，小仗黄麾度禁城。便辗冰床液池镜，先临绮阁趯台瀛。阳阶绿意芜将吐，温室芳姿梅正荣。排次外廷待告备，偷閒聊作探春行。
新正瀛台即景
作者：弘历
朝代：清
体裁：七言律诗

携观惠示远来人，取便蓬壶一揽巡。延赏楼台皆恰当，向阳景物又从新。湖山故是神仙地，松竹那论己卯春。庆节皇州箫鼓闹，愧称身先俾还淳。
新正瀛台即景
作者：弘历
朝代：清
体裁：七言律诗

琼岛初归骀宕春，行时步辇下枫宸。户悬宝炬迎嘉夜，瓶亚珠禾正谷辰。过籁竹敲金琐碎，巡檐梅足玉精神。昨来已是隔年事，揽结从头物象新。
新正瀛台小宴御前藩王大臣及漠咱帕尔
作者：弘历
朝代：清
体裁：七言律诗

运斗屠维单阏回，顺时行庆合瀛台。千群尚可冰嬉试，三接都教春宴陪。屏翰何妨厕葱岭，欢娱齐说到云来。鹄场晴霭因观射，示远宁徒好乐哉。
新正画舫斋
作者：弘历
朝代：清
体裁：七言律诗

雍和瞻礼此回舆，路便渚宫试访诸。未解池冰即水也，何妨书室亦舟如。椒花仙木扶春晓，玉燕金凫丽岁初。昔往今来忽成老，朝乾夕愓敢渝予。
新正符望阁
作者：弘历
朝代：清
体裁：五言律诗

一岁增一惕，惕难符所望。幸今近符望，仍祇候恩蘉。勤政宁有间，爱民勉不遑。贞元偻指数，颙祝授终庆。
新正素尚斋
作者：弘历
朝代：清
体裁：七言律诗

外藩赐宴庆新佳，待备预临素尚斋。是有意焉华先朴，不无泰矣敬为皆。山庄数典钦前训，西苑行春联远谐。和会莫容易视此，夔夔持保惕殷怀。
新正素尚斋
作者：弘历
朝代：清
体裁：五言律诗

将宴紫光阁，先临素尚斋。诸藩轮岁集，五国一时偕。幸值升平会，益深兢业怀。满招谦受凛，檐额夙心谐。
新正紫光阁小宴外藩及朝正回部诗以纪事
作者：弘历
朝代：清
体裁：七言律诗

分班回部毕朝正，扎萨蒙恩数世更。九�那须典属授，七槃共乐掌仪呈。椒觞兰核欢胥洽，绮翠毳丰赉并行。图画诗词焕崇阁，几番回忆惕予情。
新正紫光阁赐外藩小宴即席得句
作者：弘历
朝代：清
体裁：七言律诗

岁岁名藩贺正入，筠冲今益觐光臣。元朝式序群公拜，曲宴还教三接申。勒壁画图思伟绩，开筵酒醴款嘉宾。呼韩位在侯王上，汉室偏誇服远人。
新正紫光阁赐宴外藩作
作者：弘历
朝代：清
体裁：七言律诗

新正初祉惠应宣，柔远迎禧依例然。翼日值斋当彻乐，良辰即景此开筵。冰嬉虽戏意诘武，灯节犹迟月待圆。踵事增华渐从盛，每因同豫凛心渊。
新正紫光阁赐宴外藩即事得句
作者：弘历
朝代：清
体裁：七言律诗

昨秋庆典举山庄，番徼回城毕享王。驿路远疆省重至，年班旧部俾依常。世臣三接情逾切，紫阁群参仪久详。今日先春迓初祉，缛文那用九行觞。
新正紫光阁锡宴联句
作者：弘历
朝代：清
体裁：七言排律

紫阁拓宽前庑楹，豫为之兆果符贞。应教春宴继凯宴，所惬今赓例昔赓。台上云糺抡将佐，筵间露湑逮公卿。酬庸实乏铅刀割，延赏兢惭弱翰擎。人越笮关兼僰道，班联北漠及西瀛。来朝领袖星邮置，专阃驰驱雪栈萦。幸奉远谟臣职勖，何期渥典主恩荣。已叨杕杜沾三雅，共对芳椒侑六茎。几队冰嬉陈太液，一番花信亚元正。却宜庆泽敷丰泽，为抚铿鲸溯剪鲸。赦罪谁知还偕德，畏威竟是假投诚。养痈宁可听一再，滋蔓那容肆合并。凶逞狡谋思狈附，孽遗丑类更貙生。屡经文告无知抗，遂试军锋不譓征。巴朗劈山披外户，达围破竹詟先声。地归蚕食卡了廓，巢复鸠居资哩倾。鸣角震从南路入，收禽械致北风迎。逋诛未许依唇齿，济恶公然托舅甥。便整两甄翻窟穴，俄逢重险堑沟坑。覆辕讵意无完轸，移垒犹欣有列营。偾事因之易良将，鉴前爰复调精兵。美诺克复不旬日，促浸徂攻各首程。谷噶据梁批厥口，马尼夺寨断其牼。八旗突进丸封裂，九折潜缘发路争。绕压色淜乘雨霁，袭登喇穆趁宵更。荡氛巧借蚩尤雾，捲箨雄吞滴慱城。正地抵瑕纡荦确，俄坡简锐铲峥嵘。枯骸献出朱髦验，弱息牵来素组呈。虽获亡猿林肯贳，难宽漏网釜将烹。展图历历如斯指，契算迢迢似宿盟。久对坚碉阻幨幰，别寻捷径鼓鼙钲。因攻日尔八当克，稍憩密拉噶木行。岭接没金凭叠嶂，卡攒康萨隔连坪。排鎗势比腾蛟迅，蹑顶威同搏虎樱。勒吉群峰空峭耸，木思单径漫支撑。终朝转战仍馀怒，三岁收功匪妄评。甲索日旁全境肃，石真沙尼夹河平。降魔净洗番僧秽，继勇深嘉后路清。焫炽又看双寺破，縆拖那复巨桥横。束薪囊土徐蒲伏，板栅梯垣倏溃惊。仲月中秋扫官寨，八朝上塞递红旌。旧藩新部齐称贺，喜峪宽沟肇锡名。加服衮章垂赭带，饰冠琼宝耀华缨。执桓豫拟崇铭鼎，传箭惟期速释弸。恩浃行间增黾勉，宠承徼外益砰訇。索隆削壁螺旋缩，科布盘空蚁垤振。解瓦兜窝瓴斗建，挫枯则朗槁飞轻。雍中并取猷逾壮，独古兼芟气亦勍。密密周阹环犄角，森森列戟靖欃枪。游魂鬼使奴奔鹿，夺魄天驱族聚鼪。谋藉元戎洵允当，力资副将共殚精。遂围噶喇依四面，早恟莎罗奔众情。井底蛙徒拘坎陷，邱中貉罔避雷轰。脱身摇尾嗟穷党，出阱投笼哂逆兄。会剿日才四十翌，籍降数综二千赢。生人槛是孚人挚，真首函非或首盛。禋告恰邀申右命，捷闻倍速置传伻。伞铺松叶重檐翠，旗飐桃花一片赪。泮水芹香陈俎豆，郊台铙吹叶竽笙。受俘仗转胥依藻，饮至筵开及荐樱。百战辛勤真可悯，中宵筹画那忘怦。策勋锡爵遑云靳，偃武脩文莫与京。萱戺迓釐徽号晋，凤楼普泽诏书宏。革鸮食椹齐编户，佩犊安屯恊耦耕。聚米山川原在幄，画灰钤略独持衡。胜图详绘高张壁，灵纛尊藏什袭籯。赞迈凌烟添济济，铭超入蔡陋铮铮。昨缘足食通夔舸，屡为趋公轸蜀氓。五载几经需以险，万年常保泰而亨。捧觞窃喜宣慈惠，给札其母颂圣明。事后追思越深惧，众前今谓信难成。仰蒙昊祐鸿功蒇，益励敬勤若奉盈。
新正西苑小宴外藩
作者：弘历
朝代：清
体裁：五言排律

仙苑初春启，名藩曲宴陪。锦筵先撒荔，翠釜早调梅。綵旭迎穹幕，糺云拥趯台。花光随鼓发，舞影按歌回。珀碗琼酥酪，银瓶玉醴醅。一家联内外，万里静氛埃。保泰常钦若，调元益懋哉。韶华知几许，冻解液池隈。
新正设武帐宴新旧外藩
作者：弘历
朝代：清
体裁：七言律诗

三接无妨锡宴稠，贵山况复觐遥驺。恰当御苑新正暇，共喜西山积素留。乐奏和平宫徵叶，礼娴中外肃雍酬。穹窿日午千人帐，应有颜家不信流。
新正试笔
作者：弘历
朝代：清
体裁：古风

履端首祚肇昌辰，敛时五福锡庶民。三百六旬中一日，富贵贫贱皆欣春。春雷送响飘瑞叶，唐花底用催三叠。青皇布令穆其舒，有脚韶光熙以捷。捷转韶光实快哉，花笺綵笔吟兴催。东风吹西触物回，迅共西川凯报来。
新正试笔
作者：弘历
朝代：清
体裁：古风

律应青阳杓转斗，春随曙色敷九有。仙木祥徵茀禄辰，綵槃香泛廜㢝酒。太和玉帛八瀛朝，黼扆垂衣端拱手。升平际运敢自矜，兢业因心期永守。街前爆竹物象熙，楼头积雪天恩厚。亿万人增亿万年，东皇善锡无量寿。
新正试笔
作者：弘历
朝代：清
体裁：五言排律

首岁开新甲，三阳转始寅。蔀章斡元籥，星纪肇昌辰。礼乐迎黄道，衣冠会紫宸。敕几励恭已，熙绩在勤民。瑞旭才升晓，祥风欲报春。秩宗襄乃职，祈谷逮初辛。
新正试笔
作者：弘历
朝代：清
体裁：七言律诗

首祚韶年此日开，敷天吉事与偕来。綵屏志喜翔银燕，绮室知春绽玉梅。协气中和钦五位，从星风雨验三台。贞元消息如环转，省岁勤民又始哉。
新正试笔·其一
作者：弘历
朝代：清
体裁：七言律诗

达曙惟闻爆竹声，致祥和气验人情。春当绮岁元朝立，辇向青阳左个行。甲子轮环钦橐籥，共球阊阖会寰瀛。抚辰莅政敢云久，日益孜孜若捧盈。
新正试笔·其二
作者：弘历
朝代：清
体裁：七言律诗

紫凤苍龙转玉玑，祥飔瑞旭丽金扉。十行宽大新颁诏，一念精勤首敕几。癸德合千晷德凛，酉年开纪有年祈。乾清曲宴宗亲洽，绨几瑶笺试笔挥。
新正诣雍和宫瞻礼作
作者：弘历
朝代：清
体裁：七言律诗

诗礼趋庭想像中，首春瞻谒历年同。频繁未敢奉神御，清净惟应作佛宫。俯仰之间由是视，继绳所系切于衷。金仙端坐无言说，了示当前色与空。
新正诣雍和宫礼佛即景志感
作者：弘历
朝代：清
体裁：七言律诗

邸宫礼佛命春舆，雪后天街物象舒。梵网法筵辉四界，凝华积素护三车。书斋温室徘徊处，昔日今时想像馀。虽曰无生喻宗旨，到斯每忆我生初。
新正重华宫
作者：弘历
朝代：清
体裁：七言律诗

书屋青宫贮旧编，新正一至未宜捐。华笺掞笔恧七字，綵服称觞罢两年。学业商量岂有进，勤劳奖藉绝无怜。祗希十六春秋阅，宁寿移居图息肩。
新正重华宫
作者：弘历
朝代：清
体裁：古风

乾清开大宴，宗室毕以会。缘庆普锡秩，天伦乐之最。是日气和鬯，条风弗动旆。诸事臻美顺，喜极戚何害。斯皆祖宗恩，万叶绵永赖。宴回憩重华，静思意为快。少年读书时，此景心无挂。忽忽�年馀，勤政遑敢懈。虽未致陨越，亦岂臻康泰。归政期已近，一纪尚应待。斯犹日孜孜，宵旰勉年迈。明将幸御园，行庆联中外。把笔咏流光，久敬励毋艾。
新正重华宫
作者：弘历
朝代：清
体裁：古风

元阳迓新祉，端月勤庶绩。所希政咸熙，益励强不息。来宾瀛极西，以德星拱北。惟是蒙天庥，讵云由己力。延洪在知足，敬胜斯念克。休养戒更张，寰海愿职殖。
新正重华宫
作者：弘历
朝代：清
体裁：七言律诗

初咏关雎吉所迁，避名毓庆圣恩渊。宫中添得重华号，世上阅来六十年。当识人情莫忘旧，恰逢岁首又增鲜。六旬子奉八旬母，灯景回思意黯然。
新正重华宫
作者：弘历
朝代：清
体裁：七言律诗

宪书登寿八旬七，青邸成婚七十年。归政称皇庆惟我，胜尧禅舜得蒙天。风条日丽初正吉，苗靖邪平昨岁迁。此后居诸受尊养，抚时志幸亦欣然。
新正重华宫
作者：弘历
朝代：清
体裁：古风

岁值木奋轧，月得土长养。酉秀成熟兆，寅津辏达广。迎禧始重华，注心遍九壤。瓦阴雪迷离，檐阳曦炯晃。胜椒焕黻屏，仙木扶镂幌。新年语吉祥，寰海吁丰穰。
新正重华宫
作者：弘历
朝代：清
体裁：七言律诗

廿七月逾当即吉，元正祥雪布新禧。天禔人事胥称顺，保泰持盈倍切寅。影度鱼云三素色，辉连麝月九华枝。拈毫谁识予心戚，正是往年侍宴时。
新正重华宫
作者：弘历
朝代：清
体裁：古风

新正简万几，丽日蓲三阳。青宫迓青祉，月宇忆月将。坐言起而行，何有致富康。九重绮岁佳，茅屋那可忘。惟是勤庶政，随时批奏章。
新正重华宫
作者：弘历
朝代：清
体裁：古风

纪岁维阏逢，建月欣奏达。行时夏正佳，言治虞书括。重华予青宫，旧学时省察。望道犹未见，克已宁尽脱。綵胜亦银楣，仙木亦绣闼。崇俭以身先，概屏难戛戛。所愿兆农祥，敬奉璇玑斡。
新正重华宫
作者：弘历
朝代：清
体裁：七言律诗

迓祉初韶又履新，重华几暇致来频。丁年养德兹周甲，庚月建干似启辛。传著宣尼元者善，语称平仲久而寅。纪正康节诗中验，三十六宫都是春。
新正重华宫
作者：弘历
朝代：清
体裁：古风

重华旧定名，盖出阁臣议。即颂以为规，久勖传心愧。重华新考名，因翻宋史识。孝宗非所羡，著论曾责备。然可称嘉兆，归政三年近。惕乎与愉乎，难为情冀遂。
新正重华宫
作者：弘历
朝代：清
体裁：七言律诗

重华昔日此重华，四海为家兹旧家。开以九旬待天贶，数从一始觉年赊。春屏芳已催梅蕊，雪象辉知润麦芽。便是丙辰归政后，拟仍联句看吟茶。
新正重华宫
作者：弘历
朝代：清
体裁：古风

铜龙问安回，紫凤披图始。屏展椒馀馨，帖悬胜裁绮。青宫奉时韶，丹书凛敬止。南望江乡遥，饥寒遍闾里。西廑雪岭外，劳苦众军士。万方纵小康，两端切深揣。方伯新奏雪，边邮亦报喜。受俘指日期，多稼三秋拟。
新正重华宫
作者：弘历
朝代：清
体裁：七言律诗

青宫吉语例新春，万宇颙希福辏轃。大衍数周开岁帙，同堂代五荷天申。东朝颐彼待一九，此室居之阅六旬。设曰重华顾名义，瞠乎后矣愧惟真。
新正重华宫
作者：弘历
朝代：清
体裁：七言律诗

青宫花甲岁周谙，袭庆何非帝泽覃。十一世兹亲见七，八旬寿逮近馀三。联茵东壁开文宴，迓祉初正赋雅谈。旧什新题遍楣梠，不逾一敬祝农蚕。
新正重华宫二律·其一
作者：弘历
朝代：清
体裁：七言律诗

正值传餐憩武成，置邮忽见达红旌。众欣贼首必生获，细按军书未报明。虽此春韶行赉酒，那能欢乐听歌笙。宴回卓午重华坐，七字聊摅不快情。
新正重华宫二律·其二
作者：弘历
朝代：清
体裁：七言律诗

东壁联吟例有诗，咄哉兹番乃迟之。生擒贼首题方称，谩颂功成我不为。速进督程劝且训，安居深戒虑而疑。易云君子彊不息，决策宁殊少壮时。
新正重华宫侍皇太后宴
作者：弘历
朝代：清
体裁：七言律诗

东郊昨日始迎春，北阙今朝迓凤轮。宝榼珠盘酬节令，红芽翠荚总鲜新。宫中尧舜鸿禧甲，膝下阳和燕语申。讵为慈游事华衍，天经欲示万方人。
新正重华宫侍皇太后宴
作者：弘历
朝代：清
体裁：七言律诗

元正大礼贺慈宁，翌日重华凤辇停。左右承颜娱永昼，曾元绕膝乐家庭。㿽中茂对万年柏，阶际才舒两叶蓂。小部梨园呈法曲，致辞总是祝脩龄。
新正重华宫侍皇太后宴
作者：弘历
朝代：清

元正大礼贺慈宁，翌日重华凤辇停。左右承颜娱永昼，曾元绕膝乐家庭。盆中茂树万年柏，阶际才舒两叶蓂。小部梨园呈法曲，致辞总是祝修龄。
新正重华宫侍皇太后宴
作者：弘历
朝代：清
体裁：七言律诗

凤舆西望降慈宁，春庆重华祝福龄。养志要惟安海宇，承欢端是始家庭。称觞正对万年柏，映砌方舒八叶蓂。入夕九华辉永巷，新蟾照影似为停。
新正重华宫侍皇太后宴
作者：弘历
朝代：清
体裁：五言排律

凤辇临龙阁，新年第一祥。彤庭增喜气，绿野遍春光。欣荅初韶令，钦称万寿觞。枌橑兰百和，胜帖燕双翔。綵服孙曾绕，遐龄日月长。宫中行乐养，欲以化群方。
新正重华宫侍皇太后宴
作者：弘历
朝代：清
体裁：五言律诗

安舆迓中禁，綵服引诸孙。春酒介眉寿，华镫先上元。韶光融琐闼，和气霭微垣。柏叶千龄愿，长承色笑恩。
新正重华宫侍皇太后宴
作者：弘历
朝代：清
体裁：五言律诗

家宴开初岁，称觞献圣慈。瑶屏百寿字，银烛九华枝。物色行看鬯，春声总是怡。敢云天瑞鼎，恒愿祝鸿釐。
新正重华宫侍皇太后宴
作者：弘历
朝代：清
体裁：七言律诗

新正家宴迓新禧，岁岁承欢始此时。旭日正辉三秀草，光风不动万年枝。綵衣喜顾孙曾长，寿酒翘歌福禄宜。先节华镫陈入席，忻随凤辇步迟迟。
新正重华宫侍皇太后宴
作者：弘历
朝代：清
体裁：五言律诗

毓德当年处，大安此日扶。奉时欣引达，养志冀怡愉。仙木云成庆，春屏胜作符。慈宁千万寿，祥肇岁朝图。
新正重华宫侍皇太后宴
作者：弘历
朝代：清
体裁：五言排律

淡荡青阳盎，棼煴瑞旭舒。载陈家庆宴，欣迓大安舆。软节虽才过，韶春正好初。长筵列孙子，诸戏舞龙鱼。玉食万方养，仙筹亿数馀。祥和肇皇室，四海遍吹嘘。
新正重华宫侍皇太后宴
作者：弘历
朝代：清
体裁：七言律诗

献春行庆始天家，王母斑龙降葆车。风到五朝初有验，人当七日半非赊。华镫光引团圞月，椒酒香留泛潋霞。邀得慈颜欢顾处，上林犹积玉为花。
新正重华宫侍皇太后宴
作者：弘历
朝代：清
体裁：七言律诗

荅腊冬冬送喜频，韶年绮宴奉慈亲。西池敬进南山寿，八帙初开首岁春。火树银花迎节物，吴童越叟望时巡。宫中行乐同天下，圣母康宁万福臻。
新正重华宫侍皇太后宴
作者：弘历
朝代：清
体裁：七言律诗

西望瑶池降凤舆，新正佳祉萃彤庐。千春进爵期无射，万寿如山愿有馀。宝鸭篆凝喷瑞柏，金鸡燄踏灿祥蕖。升平漫议过华衍，今岁承欢此复初。
新正重华宫侍皇太后宴即事成近体
作者：弘历
朝代：清
体裁：七言律诗

上正令节迓初韶，家宴重华继颂椒。六十开三子皇帝，八旬有二母东朝。遍翻古史曾谁比，实沐天庥用是昭。不许外人知小矣，万方同乐始宫寮。
新正重华宫侍皇太后宴即景成什志庆
作者：弘历
朝代：清
体裁：七言律诗

家宴重华例有常，承欢首岁苇千祥。条风东陆暄初布，爱日南陔昼渐长。恩谓六旬宽礼数，诚惟万寿祝康强。瓦驾积玉山笼映，慈顾应知喜倍庆。
新正重华宫侍皇太后膳
作者：弘历
朝代：清
体裁：五言排律

开纪亚新禧，承欢敢后时。青阳临左个，王母降西池。许案还增感，莱衣勉自持。画屏层镂胜，宝树叠分枝。花艳先春发，灯光入夜披。更期三五月，轮满泛瑶卮。
新正重华宫叠去岁二律韵·其一
作者：弘历
朝代：清
体裁：七言律诗

去岁东厢迟句成，却缘遽马误驰旌。幸逢月晦喜音至，乃得朔朝联韵明。首祚青宫御福禄，致斋惟肃屏丝笙。少过壮迈皤然老，弗改仍兹耽咏情。
新正重华宫叠去岁二律韵·其二
作者：弘历
朝代：清
体裁：七言律诗

借问如何乃谓诗，重华早训志言之。先忧后乐于斯寓，弄月吟风那更为。台峤已安起耕作，海邦重定免危疑。一催其进一止进，视若不同同应时。
新正重华宫小宴大学士及内廷翰林·其一
作者：弘历
朝代：清
体裁：七言律诗

重华曲宴例居前，令日欣开翰墨筵。况值新正沾瑞雪，可无嘉会荅韶年。唐花吐艳凝珠缀，仙木书祥映绮钱。正是赓歌思屡省，颂扬莫亟骋辞妍。
新正重华宫小宴大学士及内廷翰林·其二
作者：弘历
朝代：清
体裁：七言律诗

欢延纶阁逮词林，列坐华茵喜盍簪。翡翠瓦仍馀积雪，吉祥云复酿浓阴。同希继泽占农庆，独伫嘉谋沃朕心。三爵非无廑恶旨，传柑且待上元临。
新正重华宫忆旧示诸皇子
作者：弘历
朝代：清
体裁：古风

南郊祈谷回，俶岁重华度。重华予旧宫，青年养德处。达实以操心，亦不烦屡语。彼时所生子，有三胥早故。一女后所遗，今老恒怜顾。慨想五年前，初正迓慈御。家宴侍观灯，那可复重遇。向来忧乐多，石火光阴骛。奢望八旬五，致政豫迟暮。十三春秋遥，得弗得未卜。便使信得之，百岁迅乌兔。未来以幻观，过去以梦付。惟是敬勤念，孜孜无改素。
新正重华宫恭侍皇太后宴
作者：弘历
朝代：清
体裁：七言律诗

太昊昌昌启节东，承欢绮宴合青宫。七旬开帙庆方始，四海为家养备隆。馥馥芳蕤喷温卉，硙硙新祉绘春工。侑盘时果来西域，宋史唐书可或同。
新正重华宫恭侍皇太后宴
作者：弘历
朝代：清
体裁：七言律诗

慈祥门对启祥开，西望鸾仪王母来。宝胜瑞凝人日帖，绮筵寿介紫霞杯。和风未觉舒宫柳，晴旭浑看绽殿梅。入夕九华迎令节，更闻万户闹春雷。
新正重华宫恭侍皇太后宴
作者：弘历
朝代：清
体裁：七言律诗

青阳雍盎霭龙墀，首祚承欢奉圣慈。彤管不胜书懿德，金庭长此御隆祺。宝檠兰燄九华烛，玉醴椒芬万寿卮。虽是年年依例事，如斯约以十千斯。
新正重华宫恭侍皇太后家宴作
作者：弘历
朝代：清
体裁：七言律诗

初岁开韶淑景妍，长街掖辇步花砖。承欢膝下始今日，行乐宫中例万年。四海九州共尊养，一堂五世见曾玄。月华雪彩相辉映，喜沃心田作福田。
新正重华宫有作
作者：弘历
朝代：清
体裁：七言律诗

历岁重华例有作，不忘旧亦是恒心。昨春幸值苗全靖，今蜀偏嫌首未擒。北苑撰辰将启驾，东厢曲宴罢连簪。午前露布倘飞到，联句圆明漫补吟。
新正重华宫茶宴廷臣及内廷翰林用八徵耄念之宝联句复得诗二律·其一
作者：弘历
朝代：清
体裁：七言律诗

古稀庆典未教行，登八如前太矫情。制宝仍勤庶徵念，联篇惟冀众规呈。较于卫武年犹少，比似周宁铭以诚。机鉴豆觞资日用，丝纶况此系王贞。
新正重华宫茶宴廷臣及内廷翰林用八徵耄念之宝联句复得诗二律·其二
作者：弘历
朝代：清
体裁：七言律诗

刻玺由来祖制遗，两言戒得缅宏规。作堂前与后为记，纪帙七过八及期。自幸每因增自戚，惟惭那更侈惟怡。六春秋阅当归政，获否天恩敬俟之。
新正重华宫茶宴廷臣及内廷翰林用平定苗疆联句复成二律·其一
作者：弘历
朝代：清
体裁：七言律诗

湘管联赓拟罢扶，平苗咏复弗当无。蜂屯蚁聚突倡彼，命将兴师不奈吾。亦阅两年兹靖耳，虽劳千虑可矜夫。总蒙昊佑鉴曲直，益凛冰渊志敢娱。
新正重华宫茶宴廷臣及内廷翰林用平定苗疆联句复成二律·其二
作者：弘历
朝代：清
体裁：七言律诗

前年已拟弗题句，昨岁门前选壁书。却是东新似单矣，不妨西此与双诸。求全期备太烦尔，弄月吟风自笑予。何必多曾工部咏，较之于彼更多欤。
新正重华宫茶宴廷臣及内廷翰林用洪范九五福之一曰寿联句并成二律·其一
作者：弘历
朝代：清
体裁：七言律诗

八十帙开一重数，六旬阼践五徐来。敛时敷锡兆民普，用九寿先皇极培。陈栎明言诚恰当，蔡沈牵注岂称该。藐予自问何修遇，戒满持盈益惕哉。
新正重华宫茶宴廷臣及内廷翰林用洪范九五福之一曰寿联句并成二律·其二
作者：弘历
朝代：清
体裁：七言律诗

联句重华例左个，选题洪范迓新春。镫词符卦蒇乙卯，茗宴依畴待丙辰。方寸抚时惟惧盛，两江偏沴那忘迍。幸而涸壤播冬麦，绥企青黄济万民。
新正重华宫茶宴廷臣及内廷翰林用洪范九五福之三曰康宁联句复成二律·其一
作者：弘历
朝代：清
体裁：七言律诗

穷兵黩武恒为戒，却类穷兵黩武人。幸是寰中民乐业，叠看方外使来宾。庶几浮议无士横，又得联吟应节陈。咨尔相将莫过颂，悉予乾惕正增寅。
新正重华宫茶宴廷臣及内廷翰林用洪范九五福之三曰康宁联句复成二律·其二
作者：弘历
朝代：清
体裁：七言律诗

康宁讵可徒言饰，俯仰惟应晰理参。阼践五旬岁有八，篇临九五福之三。益深保泰持盈念，敢作丰亨豫大谈。每以不期荷天眷，心诚感谢更诚惭。
新正重华宫茶宴廷臣及内廷翰林用洪范九五福之二曰富联句复成二律·其一
作者：弘历
朝代：清
体裁：七言律诗

宴罢外藩归宴茶，东厢又喜举重华。排年当值二曰富，数岁尚馀三岂遐。殊彼大盈真是吝，笑他伪俭本来奢。故虽小德慎出入，恐致毫釐千里差。
新正重华宫茶宴廷臣及内廷翰林用洪范九五福之二曰富联句复成二律·其二
作者：弘历
朝代：清
体裁：七言律诗

去年各省无灾歉，正虑满其招损来。廓喀不虞侵藏地，索伦用是发军台。方当昼夜盼捷骑，那有心情咏茗杯。文子良言常在忆，顺时行庆愧为陪。
新正重华宫茶宴廷臣及内廷翰林用洪范九五福之五曰考终命联句复成二律·其一
作者：弘历
朝代：清
体裁：七言律诗

皇祖八龄即践阼，藐予廿五始乘乾。竟周乙卯叨天佑，喜视丙辰开子年。日引月长覃久矣，民安物阜岂其然。重华题壁恰俱蒇，惭愧老人获十全。
新正重华宫茶宴廷臣及内廷翰林用洪范九五福之五曰考终命联句复成二律·其二
作者：弘历
朝代：清
体裁：七言律诗

虽云惭愧出心诚，较历代归政者赢。弗禅厥昆兹禅子，非同彼逼庆同祯。箕畴九五福联毕，羲卦六十四咏成。期八年和五年什，均蒙昊眷共符贞。
新正重华宫茶宴廷臣及内廷翰林用洪范九五福之四曰攸好德联句复成二律·其一
作者：弘历
朝代：清
体裁：七言律诗

茶宴由来东壁便，轮当攸好德成篇。促浸䟎拉久归域，准部回城弗号边。鹿耳鲲身瀛峤定，桂疆掸国廓喀连。统蒙昊眷全十尔，肯矫情云无一焉。
新正重华宫茶宴廷臣及内廷翰林用洪范九五福之四曰攸好德联句复成二律·其二
作者：弘历
朝代：清
体裁：七言律诗

联句逮今四十成，图书亶是有灵精。六旬饶一应归政，廿五思前不尽情。他日仍斯娱节景，老年却合罢吟赓。优游馀岁承天佑，喜看吾儿致治平。
新正重华宫锡宴联句
作者：弘历
朝代：清
体裁：七言排律

朱鸟龙楼积素晴，筵开翰墨韵重赓。青阳初祉欣同迓，丹地新禧肇大亨。响彻钧天如哕凤，人来昧谷快迁莺。衣冠侍陛趋元会，干羽陈阶贺武成。勃律不烦招尺简，高昌早见系长缨。于阗远献方流璞，渥水频牵汗血骍。金叶表通诸国字，绿头签押外藩名。十千稼兆三秋实，戊巳屯开万里耕。柑先一旬分裹帕，蓂当五叶恰抽萌。波融鸡塞辞输挽，沙暖龙堆免践更。舒叠群知方出震，执徐兼值大横庚。崇文行令非为数，赐复宣纶亦既并。击壤讴谣传野叟，负经踊跃遍新黉。衢尊满挹膏滋盎，厨萐和扇露擢茎。大地欢腾昭豫顺，圜坛礼备格纯诚。东华韶共仪锽转，南陌春随爆竹訇。幡缀椒花芳气洽，檐霏柏子篆烟横。华茵班列东西序，葩瑵璎垂大小檠。捧爵一时承燕衎，筹边五载仰权衡。风传月竁销烽堠，水挽河源洗甲兵。厄鲁王庭净遗骑，筠冲回部列编氓。凯旋伫锡太平宴，丰庆还开不夜城。凸鼻襁儿群接踵，冒耏角技俨分棚。铜弦急拨龟兹调，檀柱徐搊郝索筝。罽袖花冠纷拉遝，蛮箫羯鼓递嘤铿。弄丸脱手双拳搰，纳卵承眶一目瞠。碧碗空中矜妙旋，长竿齿上诧孤撑。曲翻于蔿珠联袂，术幻侲僮锦倒绷。耸体翩翾疑燕濯，悬跟彳亍学夔�。辘轳贴地侏儒小，宛转登场傀儡轻。舞杂都卢观曼衍，乐陈僸佅叶和平。作歌敢忘钦哉意，献颂惟抒敬尔情。躔正南弧环壁曜，晖明西巘丽霄峥。自天题处仙毫润，绕座看时瑞采生。简授螭坳思乙乙，壶传虬漏响丁丁。那居岂弟鱼依藻，式燕笙簧鹿食苹。仙木葳蕤临画槛，绮钱飘飏对文楹。称身囊锦当膺佩，如意雕琼盥手擎。十字甘应逾说饼，五侯鲭讵数调羹。云腴嫩浥分佳茗，霜颗香回擘细橙。三品堆盘西域果，百珍饤盒大官饧。綵屏宝胜迎人日，乌弋黄支奉夏正。翠甲待挑七种菜，丰貂齐晋万年觥。谢庄衣点三英粲，汜胜书占百谷精。太蔟律调鞮鞻掌，孟陬次应摄提贞。云凝鳷鹊寒犹峭，玉琢狻猊貌尚狞。蒲类水澄开赤县，昆崙关远接瑶京。鲽鹣奉赆占风至，葵藿披忱向日倾。即启凤阊传献䤋，早看鱼海拜来伻。春台人共登三壤，寿宇思将遍九瀛。北漠喜联东壁侣，唐花争共腊梅荣。一家中外诚斯际，对侑卮惟慎奉盈。
新正降旨加赈江浙去岁被水饥民并免米豆税诗以纪事
作者：弘历
朝代：清
体裁：古风

沴行三吴区，哀鸿叹连岁。昨秋更甚前，嘉杭亦奄逮。下隰已无收，幸馀高原地。而何虫生之，严霜复早至。嗟哉茕独民，胡堪诸患萃。比户鲜盖藏，无怪谷涌贵。救灾艰良方，遑存屯膏意。截漕及留帑，旁筹入粟制。复思近利辈，米豆免关税。庶几谷渐多，差免流离蔇。转壑念时萦，调幕颜常愧。实乏大禹能，匪市冯欢惠。
新正降旨将江苏安徽山东上年曾经蠲赈各州县及贵州兴义府属戡定地方加恩展赈赏给口粮诗以志事
作者：弘历
朝代：清
体裁：七言律诗

新正阁谕孰当先，要在筹民吃与穿。每以岁前驰信问，遂因春首应时宣。江南山左各分赈，近歙遥黔亦有蠲。灾鲜稔多诚厚幸，独仍望捷意卷然。
新正降旨酌免云南兵行所过州县钱粮及湖广贵州州县钱粮诗以志事
作者：弘历
朝代：清
体裁：古风

缅酋未归诚，弦矢难中止。劲旅次第发，师应不得已。直豫地广饶，车马就熟轨。湖南北与黔，地仄川复瀰。兵行历累月，宁不烦闾里。免赋十之三，稍纾吾赤子。滇南众所萃，同仁更殊视。连年与溥蠲，永腾及普洱。其非经过处，十之五均弛。靖逆缘安民，筹彼肯忘此。伫凯大军回，休息乐边鄙。
新正雍和宫瞻礼
作者：弘历
朝代：清
体裁：五言律诗

例以新正礼，那能旧邸忘。圣踪馀想像，佛道合宣扬。腊雪资田润，春风与物昌。于斯蕃五代，五福肇名堂。
新正雍和宫瞻礼
作者：弘历
朝代：清
体裁：七言律诗

宫号雍和即禁林，问谁于此称居任。亦惟调御堪演教，故每初正来致钦。孚甲春芜才脉脉，排衙慧树自森森。跃龙悟到无心旨，不失由来赤子心。
新正雍和宫瞻礼
作者：弘历
朝代：清
体裁：五言律诗

新正瞻旧邸，老大溯初生。内圣学未至，外王治那成。万几惟益慎，一念敢忘诚。稽首吁天贶，优沾霈六霙。
新正雍和宫瞻礼
作者：弘历
朝代：清
体裁：七言律诗

旧宫瞻礼例新正，轻散春云旭影明。望雪靡神不宗际，抚时于耜欲临并。何当应祷六霙霈，无那希膏一意怦。斋阁东厢胥熟路，忆亲惟念我初生。
新正雍和宫瞻礼
作者：弘历
朝代：清
体裁：五言律诗

梵天辉象界，昔日跃龙渊。例有叩新岁，那无忆少年。一斋大和盎，四海量包全。迟曰人求旧，怀居理亦然。
新正雍和宫瞻礼
作者：弘历
朝代：清
体裁：五言律诗

濯龙真福地，奉佛永潜宫。尚忆初生我，忽来八十翁。亲恩宁有极，祖顾感无穷。百念一时具，难言色即空。
新正雍和宫瞻礼
作者：弘历
朝代：清
体裁：七言律诗

禅枝根积雪皑皑，邸第诚应佛域开。庭宇依然滋肃穆，继绳宁敢负栽培。岂期莅政忽焉老，尚忆生初于是孩。瞥眼光阴七十九，一心回向證如来。
新正雍和宫瞻礼
作者：弘历
朝代：清
体裁：七言律诗

雍和宫是跃龙邸，大报恩宜转法轮。例以新正虔礼佛，每因初地倍思亲。禅枝忍草青含玉，象阙蜂台白积银。十二幼龄才离此，讶今瞥眼七旬人。
新正雍和宫瞻礼
作者：弘历
朝代：清
体裁：五言律诗

龙飞参旧邸，象教叩新禧。雍若春生矣，和兮物识之。贞元转鸿运，顾复溯乌私。来每逢人日，成人本在兹。
新正雍和宫瞻礼作
作者：弘历
朝代：清
体裁：五言律诗

首正谒潜邸，依例历来皆。不敢奉神御，庶几惬佛怀。虔申无量座，静憩大和斋。仰缅当年志，春祺与物谐。
新正雍和宫瞻礼叠乙卯韵
作者：弘历
朝代：清
体裁：七言律诗

六旬归政告天初，适百常怀半九书。谁识帡幪恩锡昊，竟符精一训传予。户封刑措曾何有，正已安民惭尚馀。邸地仰瞻忆髫岁，流光望九电如诸。
新正雍和宫瞻礼示诸皇子
作者：弘历
朝代：清
体裁：七言律诗

跃龙宫自我生初，七岁从师始读书。廿五登基考承命，六旬归政祖钦予。月长日引勖无逸，物阜民安愧有馀。深幸天恩锡符望，永言题壁示听诸。
新正香扆殿
作者：弘历
朝代：清
体裁：五言律诗

香扆胜朝殿，趯台一并留。北由本平地，南俯却层楼。翰墨因心静，景光随意投。回思读书此，六十阅春秋。
新甫山
作者：弘历
朝代：清
体裁：七言绝句

传闻新甫易宫山，汉武求仙遇此间。何事长生无大药，茂陵秋树锁孱颜。
新秋万寿山
作者：弘历
朝代：清
体裁：五言律诗

花气宜过雨，梧风最引秋。登高浑可望，遇胜亦因留。绝顶本无暑，大田临有收。居庸直北翠，伫待捷音邮。
新秋悦心殿
作者：弘历
朝代：清
体裁：七言律诗

视朝有事法宫临，路便先兹憩悦心。太液波澜待风细，琼华峰岭入云深。荷香过雨常来座，松籁生凉正满襟。四壁诗题消岁月，祗赢几点鬓霜侵。
新秋敞晴斋·其一
作者：弘历
朝代：清
体裁：七言绝句

秋之德雨雨宜晴，即景岩斋敞逸情。满峪西风中伏爽，半山斜照万林明。
新秋敞晴斋·其三
作者：弘历
朝代：清
体裁：七言绝句

夕阳渐上树梢头，摘句不期片刻留。好趁晚凉下山去，一川风色更清遒。
新秋敞晴斋·其二
作者：弘历
朝代：清
体裁：七言绝句

策马缘山不觉高，迎门谡谡泛松涛。野花有艳无名色，知待何人作广骚。
新秋月
作者：弘历
朝代：清
体裁：五言律诗

万里絮云收，纤阿素綵流。半韬飞汉镜，直挂钓诗钩。楼角梧桐淡，墙根蟋蟀稠。坐听兼倚望，耐是独宜秋。
新秋月
作者：弘历
朝代：清
体裁：古风

向晚散翔云，举首见新月。借助露华风，隐映桂香窟。引弓犹未满，较眉略已阔。清景会今宵，寒光送天末。即事忆年来，拈髭逸兴发。
新秋月
作者：弘历
朝代：清
体裁：五言绝句

新月如玉钩，韬光尚未流。素娥不用饵，钓得许多秋。
新秋月
作者：弘历
朝代：清
体裁：古风

连日翳秋云，朦胧度哉魄。今朝碧宇净，恰值上弦夕。西岭挂银钩，东冈映虚白。隔林散疏影，入水澄空迹。嫦娥作中秋，益复饶光泽。圆规底须盼，塞景聊堪适。
新秋月·其一
作者：弘历
朝代：清
体裁：七言绝句

作意秋蟾上砌桐，已过眉细未圆弓。片云时缀朦胧影，似妒寒光照碧空。
新秋月·其一
作者：弘历
朝代：清
体裁：七言绝句

雨过翔云露晚蟾，无边秋思玉痕纤。何人为忆经年别，水色天光取次拈。
新秋月·其三
作者：弘历
朝代：清
体裁：七言绝句

哉生西宇照东山，潇洒惟秋月亦閒。我向泬寥飞逸兴，秋声秋色了无关。
新秋月·其三
作者：弘历
朝代：清
体裁：七言绝句

无愁犹自不禁秋，奈可新秋惹旧愁。今日吟髭对秋月，漫将生灭悟浮沤。
新秋月·其二
作者：弘历
朝代：清
体裁：七言绝句

沿堤听去蛩声乱，傍浦看来夜色清。怪底一时添绝景，半钩初弄汉边明。
新秋月·其二
作者：弘历
朝代：清
体裁：七言绝句

闻道天孙隔绛河，年年七夕一相过。姮娥借助黄姑泪，侵晓金盘滴倍多。
新秋月·其四
作者：弘历
朝代：清
体裁：七言绝句

一轮占得三秋色，半偈提完大藏禅。却是本来无一月，几曾实有印千川。
新秋月·其四
作者：弘历
朝代：清
体裁：七言绝句

不在天边在指边，肯随老衲口头禅。饷他廓落空明界，为与秋光有宿缘。
新秋泛湖
作者：弘历
朝代：清
体裁：七言律诗

一夜西风催溽暑，满天爽气送新凉。输将团扇三分冷，赢得平湖十里光。野艳沿堤秋卉簇，残红亚水晚荷芳。轻舟棹入烟波里，爱听渔歌引兴长。
新秋瀛台
作者：弘历
朝代：清
体裁：七言绝句

新秋问景驻瀛台，霁宇澄空镜影开。杂卉环阶偏得意，却从何许度愁来。
新秋瀛台即景
作者：弘历
朝代：清
体裁：七言律诗

霁后林峦翠黛横，无边诗景座中生。砌葩点缀丁星紫，镜浦周环淡沲清。谩说梯仙邻北极，喜看白帝酿西成。桑畦稻陇均堪赏，写出终年望岁情。
新秋瀛台杂咏·其一
作者：弘历
朝代：清
体裁：七言绝句

琪花瑶草露华浮，水面风来香满楼。怪厎今朝披飒爽，日交秋月节迎秋。
新秋瀛台杂咏·其一
作者：弘历
朝代：清
体裁：七言绝句

雨霁轻舆登趯台，假山窈窕复崔嵬。补桐书屋芸编展，金井叶飘书案来。
新秋瀛台杂咏·其三
作者：弘历
朝代：清
体裁：七言绝句

竹蹊诘曲如诗读，湖石玲珑当画看。屧步不妨过半里，心舒雨后晓秋寒。
新秋瀛台杂咏·其三
作者：弘历
朝代：清
体裁：七言绝句

绿船��泛兰漪，爽拂秋风太液池。一带轻烟才傍岸，露珠犹在柳丝垂。
新秋瀛台杂咏·其二
作者：弘历
朝代：清
体裁：七言绝句

名园日涉方成趣，我却踰时始一来。了识馀閒不多得，犹然位置复何哉。
新秋瀛台杂咏·其二
作者：弘历
朝代：清
体裁：七言绝句

红楼翠树俯澄瀛，砌下虫音似有情。半月风光刚瞥眼，几多秋意逼人清。
新秋瀛台杂咏·其四
作者：弘历
朝代：清
体裁：七言绝句

云閒天淡真佳候，夜雨朝晴最称心。底事此中翻切切，曰予无处可忘钦。
新秋瀛台杂咏·其四
作者：弘历
朝代：清
体裁：七言绝句

花鸟契幽皆悦目，林泉远俗总怡情。设教著处标名字，反觉区区太泥生。
新秋玉泉山
作者：弘历
朝代：清
体裁：七言律诗

亦阅农功亦便游，夹途黍菽绿如油。昨朝已自知辞夏，今景居然是入秋。松益凉间风盖舞，花从香处露珠流。须教趁爽登层巘，畅好晴光得骋眸。
新秋玉泉山
作者：弘历
朝代：清
体裁：七言律诗

借问新秋底所宜，玉泉秋信试寻披。无风不是迎人爽，有露还能被草滋。翠重山光未疏际，碧轻云影向閒时。豳风七月当前景，那藉说匡早解颐。
新秋玉泉山
作者：弘历
朝代：清
体裁：七言律诗

山色静明不可孤，新秋况是耐游娱。已披爽籁迎面到，更喜閒云共目徂。寺以初成欲频叩，塔因旧识罢重纡。前题却又月馀阅，电火光阴信弗诬。
新秋玉泉山
作者：弘历
朝代：清
体裁：五言律诗

昨日西风劲，夏云散以无。晨凉适寻胜，秋意若斯夫。溪鸟繁弦奏，山花杂锦铺。白藏工绘事，著眼在高梧。
新秋玉泉山
作者：弘历
朝代：清
体裁：七言律诗

最喜金�爽气流，晓云无力向山收。玉泉胜处宜必到，秋令方新恰相投。松下度舆含籁峭，荷边进舫袭香浮。旬馀晴晦萦心所，幸是今朝一解愁。
新秋玉泉山
作者：弘历
朝代：清
体裁：古风

秋月虽未临，秋令斯已报。彻夜金风清，凌晨露华耀。批答率已罢，策骑一揽照。匪直赏山光，亦欲验农乐。昨来皎日暴，兰蹊不泥淖。稻田固蔚秀，禾陇未致涝。用是心稍慰，烟宫畅观妙。
新秋玉泉山登眺
作者：弘历
朝代：清
体裁：古风

半夜西风云缕空，碧天晓景清如洗。借问望秋何处宜，玉泉朗翠近尺咫。轻舆郊路不生尘，露霏黍阪香迎人。三时雨旸廑较量，对此能无意为欣。林泉明秀松轩爽，坐来心结青霞想。传餐视事率已罢，乘凉山径攀萝上。冠峰书室凭嶕峣，因悟得逸恒于劳。皇都保泰思图永，西海销兵虑企遥。堵波重构伽蓝护，似是金源建亭处。废兴千古为慨然，俯仰一时属偶过。
新秋讨源书屋
作者：弘历
朝代：清
体裁：五言律诗

书屋俯清流，金风潦水收。庚馀三伏末，霁快一天秋。蓼影澄澜漾，花香晓露浮。启编心始获，为解悯农忧。
新秋讨源书屋
作者：弘历
朝代：清
体裁：古风

萱戺悉兴居，芸室授进止。渥雨夜分收，晓晴亦可喜。珠缀柳带润，麝喷荷濯绮。砌寒响吟蛩，屋老多斗蚁。宜旸廑农务，对时格物理。立秋过五日，秋意今朝始。
新秋讨源书屋
作者：弘历
朝代：清
体裁：五言律诗

问安萱戺退，视事翰斋临。霁后池塘净，秋来山水深。丁星花弄紫，飒沓竹鸣金。易简乾坤蕴，谁能究旨音。
新秋试笔
作者：弘历
朝代：清
体裁：七言律诗

树吟溪响复蛩鸣，秋到人间信有声。爽籁吹销玫陛绿，晶阳照彻绮窗明。每因代谢观天运，时对荣枯验物情。阅罢封章课经史，肯教玩愒度平生。
新秋静宜园二首·其一
作者：弘历
朝代：清
体裁：古风

入秋气已爽，入山秋更别。岩风峭送凉，涧泉幽以冽。轻云犹恋宇，而势不能结。高空渐泬寥，洞壑殊清绝。孤亭堪骋目，方罫绿云列。指日待西成，顾兹实怡悦。
新秋静宜园二首·其二
作者：弘历
朝代：清
体裁：古风

山蝉亮其声，饮露发清响。蓊然浓翠中，红叶见三两。动植均知秋，吾胡不延爽。朗开纳凉牖，閒披却雨氅。谡然聆松涛，藻思发奇想。
新笋
作者：弘历
朝代：清
体裁：七言绝句

新笋初抽半寸强，护培要使长烟篁。云栖犊角山蹊遍，斸取曾将玉版尝。
新笋
作者：弘历
朝代：清
体裁：古风

渭南梢已绿，冀北苞方紫。因忆忘年交，不妨皆君子。宿雨润兰溪，怒生一日齐。试看方寸际，便尔异云泥。为爱干云意，宁为清夏供。长松将古鹤，早与结高踪。戢戢龙新角，依依鸟重枝。栽培生意在，造物本无私。
新荷
作者：弘历
朝代：清
体裁：古风

昨日看花三两朵，嫣红笑日含婀娜。今朝看花花满湖，薰风荡漾香霞敷。天孙机杼迅若此，堂堂日月谁能止。吁嗟新荷尚如绮，老藕丝断波心死。
新葺宁寿宫落成于新正二日恭侍皇太后宴敬纪八韵
作者：弘历
朝代：清
体裁：五言排律

元旦率群辟，东朝典礼循。翼辰呈曲宴，首祚笑言亲。宁寿庆成落，祯祥邀锡申。妃嫔陪肃肃，孙子集振振。鸠杖全无藉，兕觥奉有伦。高年健太极，行乐信天真。此日旰宵志，他时宴息身。期仍斯侍膝，永祝万千春。
新葺宁寿宫落成新正恭侍皇太后宴因召廷臣即事联句
作者：弘历
朝代：清
体裁：古风

本拟乾隆六十年，设诚如愿禅应然。敢期增益比皇祖，定卜京垓迈老篯。有志竟成豫则立，无疆惟庆万斯千。日强洵识由庄敬，行健原知本静专。露布恰逢驰捷速，雪铺矧际告丰骈。来朝述职龙光接，前席书思凫藻宣。诏许蓬山瞻最上，情希芝圃值常川。见闻窃幸言亲切，典守殷蕲卫洁捐。经始况同文囿乐，鸠工都给水衡钱。美轮美奂大夫颂，如茂如苞小雅篇。宁寿因教菟裘辑，唐虞未逯禹家传。落成圣母邀洪贶，蕃衍云孙盛往编。衮袖辇扶双凤翙，綵蕤灯灿九枝鲜。膳调馔玉香迎箑，乐奏锵金漏永莲。爱景恰开韶景俶，示慈为普懿慈绵。七言赓踵左箱什，五日恩分内殿笺。豫顺攸宜题举朔，鼎新合纪韵从先。青阳正映东华旭，黄道恒临南极躔。岁兆文明占丙炳，禧承保佑值申坚。重熙丰阜闾阎洽，复旦光华堂陛联。八十五龄数未艾，位名禄寿德为全。居兹将似萱庭帙，视昔宜恢松栋廛。准酌适中规岂侈，憩游在迩地非偏。周星环列原依次，太紫圆方却比连。西望瑶枢对长信，前窥华构耸文渊。长生取义门邻震，资始成功象法乾。积算浃旬还偻指，敕几一日政仔肩。诚惟不息徵能久，敬以毋渝式莫愆。昭事总临心翼翼，遵王共效道平平。有那爰叶安而吉，无逸遑图适且便。夕惕朝乾斯勖尔，怡神颐体待于焉。三分阅二一已近，四序函元贞又旋。共仰精神宵逯旰，请言制度末详颠。旧储灵境分平墄，新斲瑰材耀欂枅。翕赩薇垣环御气，茏䓤鸳瓦飏祥烟。彩楹杰拱梅梁架，宝网缤垂藻井搴。础帖柱疏凌曲槛，楶攒棼带荫华椽。斯飞斯革如斯翼，是断是虔或是迁。箕范颂敷云黼丽，汤盘铭著御屏镌。广披三路地两戒，中峙九重天大圆。皇极福徵仍敛锡，坤宁神祀例诚虔。无为养性娱老可，未发颐和中节缘。珍列廊墉宋阁仿，乐殊山水鲁论诠。考惟祺矣辏九宇，介尔景兮溯八埏。德寿图安卑漫论，绍兴署逸鄙须捐。充之皆满化为国，是谓大同情乃田。内建崇杓运斗极，外标重阙纳薰弦。凝而聚总如山阜，泽所覃均及漏泉。万宇受禧启孚甲，一人笃庆遍蠉蜷。旁巡阁道错成绣，左倚城隅直似弦。丝竹东山学晋傅，画图香社胜唐贤。楼名阅是阅如是，屋揭寻沿寻更沿。奚异羲爻太音畅，肯教何赋俪词妍。奋从雷地心养素，幻出壶天道得筌。境本最高香作界，佛真现在愿为船。梵华普散维摩谛，慧日恒融乾闼禅。挹翠鬟空峨涌髻，出云窦细袅装棉。对横禁堞排千雉，立矗文峰削一拳。气满函关来桂苑，晷宾旸谷丽兰櫋。閤门东上势回斡，广内右通经蜿蜒。敬胜倦勤号相易，遂初符望志犹悬。得閒信可得閒耳，萃赏由斯萃赏旃。秋实春华芳采撷，鸢飞鱼跃趣招延。庭辉拓向重霄迥，轩古游经三代还。维德之隅少至老，从心所欲后同前。秀而文寄邱兼壑，粹以精知玉匪瓀。螺碧层层岚宛转，竹香个个影㛹娟。岁寒友识画家致，春褉赏寻书法妍。胪讵参差诧昆阆，期惟㬅羡轶乔佺。诗言其志祝同效，情见乎辞颂盍蠲。此日敢疏蘉负扆，他时还拟侍长筵。心乎爱矣遐不谓，不谓求仙敬吁天。
新蝉
作者：弘历
朝代：清
体裁：五言律诗

出树迎薰早，临风送响清。即听喧寂韵，堪悟有无生。嘒嘒谁教尔，哓哓匪为名。已难堪触景，况复隔窗鸣。
新蝉
作者：弘历
朝代：清
体裁：七言律诗

新蝉树杪试声初，了识流光过隙如。五月南讹心益切，二麰明受望成虚。终风歌暴惟姜氏，繁露调和孰仲舒。鼓翼嘈嘈增聒厌，那如鸠唤利耕锄。
新蝉
作者：弘历
朝代：清
体裁：古风

旧蜕挂枝头，新蝉鸣树杪。一般听蝉鸣，妙趣谁能晓。荷叶大于钱，榴花火欲燃。高斋蝶梦醒，著意听新蝉。螳螂学捕蝉，逐逐寻高柳。岂知轻薄儿，挟弹随其后。抱叶曳疏声，风翻随叶落。旋复上高枝，适然何住著。游疏缘雨短，诗少为愁多。一声新蝉鸣，始识晚春过。别院槐风细，疏帘绿荫深。借尔閒中响，清予物外心。
新蝉
作者：弘历
朝代：清
体裁：七言绝句

柳岸初闻鼓胁鸣，怜他首夏报秋声。东流水自滔滔去，谁是无情谁有情。
新蝉
作者：弘历
朝代：清
体裁：七言律诗

柳岸维舟俯碧浔，新蝉送响出浓阴。前身应是粘枝蜕，今岁初闻隔叶音。声远居高欣所托，暑来寒往动关心。无多不得其平意，嘒嘒何缘镇聒林。
新蝉
作者：弘历
朝代：清
体裁：古风

湖岸散闷行，新蝉忽弄响。万物自知时，时来各技痒。嗟哉夏已仲，鸣蜩候无爽。渥�泽犹靳，耕犁待燋壤。昨晚霏细点，半刻云开朗。日甚一日愁，昭回徒企仰。
新蝉
作者：弘历
朝代：清
体裁：七言绝句

绿阴未老试声时，嘒嘒犹悭疾复迟。细拟争先传响意，几曾清实畏人知。
新蝉用甲戌诗韵
作者：弘历
朝代：清
体裁：七言绝句

万物冯生各赴时，新蝉流响不教迟。较他胡氏一筹胜，恐被人知尚有知。
新衙门行宫作
作者：弘历
朝代：清
体裁：七言律诗

小猎旋收有底忙，行宫憩息趣犹长。驰驱筋力嫌他懒，宵旰精神幸自强。庭树又看今日景，砌花不是少年场。读书习射胥陈迹，剩得拈成字几行。
新衙门行宫作
作者：弘历
朝代：清
体裁：七言律诗

平郊间断麦苗青，缘此索教猎骑停。无事轻舆言至早，有怀虚室坐来馨。琴书静好通倪筦，花木清真悦性灵。一宿明当旋御苑，又违六日侍慈宁。
新衙门行宫作
作者：弘历
朝代：清
体裁：七言律诗

衙门旧矣尚称新，明季于斯驻内臣。孰谓名当逊乎实，试看假乃胜其真。岁时聊以识庚子，诗句奚堪阅丙申。此去西陵叩七帙，来年庆典那由陈。
新衙门行宫即事
作者：弘历
朝代：清
体裁：七言律诗

夜雨朝晴广甸披，清和景恰谢家诗。不施猎骑妨生意，亦以耋场殊壮姿。适可目游野连净，得教心与物同滋。壁间题句新还旧，自顾无非自愧时。
新衙门行宫即事
作者：弘历
朝代：清
体裁：七言律诗

新衙门是旧行宫，向远虚明驻玉骢。入室图书自清閟，补槐枝叶已菁葱。今何今也昔何昔，月亦月而风亦风。蒿目民艰图不易，羞称必世祗惭躬。
新衙门行宫即事
作者：弘历
朝代：清
体裁：七言律诗

旧新行馆东西甸，相隔不过十里程。一例春风堪驻跸，更缘明晓便驱旌。翻书即有徇今惧，对景宁无忆昔情。裕性轩前玉兰树，故留几朵向人荣。
新衙门行宫即事
作者：弘历
朝代：清
体裁：七言律诗

离宫夜静剪银釭，听罢辕门画鼓摐。书案昔年遮莫忆，诗魔今日未曾降。风幡悟后马犹指，蕉�当前月满窗。消得几馀清兴永，不须花下倒春缸。
新衙门行宫叠旧作韵
作者：弘历
朝代：清
体裁：七言律诗

三处行宫两宿移，春风小试漫淹迟。无过武备示规意，况逮文华进讲时。昔往今来真迅矣，民情物理慎思之。皞熙未致伊谁责，纵曰知难亦底为。
新衙门行宫夜坐有怀
作者：弘历
朝代：清
体裁：古风

春宵正清淑，春意未阑珊。坐我春宇下，碧天星斗寒。古树话夙昔，吟籁枝曲盘。徘徊轩阁虚，金鸭吐芳兰。芸编仍绿字，三复置且叹。非叹流阴速，躬行良独难。
新衙门行宫晚坐
作者：弘历
朝代：清
体裁：七言律诗

昨缘途便东宫驻，今合西宫一宿宜。不必平原重试马，亦因麦黍起耕时。旧题诗句眸惭阅，新值景光绪触披。却以�苗翘望捷，拈毫佳兴致艰迟。
新衙门行宫晚坐
作者：弘历
朝代：清
体裁：七言律诗

郊劳明当宿广阳，取程此近驻徜徉。略思少日斯文课，那计今朝我武扬。土润香生苔砌净，雨沾籁拂夏衣凉。不殊插架邺侯轴，却愧无閒校缥缃。
新衙门行宫杂咏书怀·其一
作者：弘历
朝代：清
体裁：七言绝句

团河大段阅疏宣，回跸于兹驻宿便。四壁多存奉銮句，不禁举目便凄然。
新衙门行宫杂咏书怀·其三
作者：弘历
朝代：清
体裁：七言绝句

大阅戊寅画像斯，据鞍英俊俨须眉。而今下马入斋者，白发相看疑是谁。
新衙门行宫杂咏书怀·其二
作者：弘历
朝代：清
体裁：七言绝句

小猎顺途于夹墙，夙称跧兔富之场。马徐弓软偶一中，回忆当年愧不遑。
新衙门行宫杂咏书怀·其四
作者：弘历
朝代：清
体裁：七言绝句

南苑往来难数计，古稀欲罢未能犹。习劳肄武垂家法，自我勤为敢或偷。
新衙门行宫述怀
作者：弘历
朝代：清
体裁：七言律诗

廿里行宫信宿移，芳郊猎罢小栖迟。绿窗青简浑如昔，乔树丛花又一时。学拟较先仍慊若，治虽望古每惭之。吾怀聊复摛毫述，自哂何须更尔为。
新调河东总河李奉翰奏报黄流已至徐州诗以志慰
作者：弘历
朝代：清
体裁：古风

清晓正虑河，恐复有更变。卓午接奏章，徐州黄水见。川流六尺馀，归故道机现。阿桂何未报，疑信犹恭半。伫待合龙信，吾忧或少间。
新赏室
作者：弘历
朝代：清
体裁：五言律诗

一室颜新赏，三春方孟临。盼来有柳眼，识得在梅心。即此消还息，便成古与今。弃閒领佳会，五字掞清吟。
新赏室
作者：弘历
朝代：清
体裁：七言绝句

书室假山峭茜间，新年赏景暂偷閒。綵檠薰卉非娱志，民瘼关心未解颜。
新赏室
作者：弘历
朝代：清
体裁：五言律诗

今春今日室，是赏又从新。墙外薰黄带，阶前向绿茵。化工观酝酿，易理验元仁。论语少曾习，愿为温故人。
新赏室
作者：弘历
朝代：清
体裁：七言绝句

室名新赏由来久，每值孟韶辄赏新。念此可中有不可，返初欲训作文人。
新赏室
作者：弘历
朝代：清
体裁：五言律诗

弥月未经到，夏光又异春。花红何处去，树绿满庭匀。不解琴樽趣，惟耽书史因。圣经从幼读，奚有在新民。
新赏室
作者：弘历
朝代：清
体裁：七言绝句

新赏宁因玩景名，鲁论训学语尤精。设于草绿花红会，未是吟风弄月情。
新赏室
作者：弘历
朝代：清
体裁：古风

替通气渐融，和蔼春将盎。几务有馀閒，凭揽探机象。柳烟柔带金，草芽茁刺壤。万物乐生意，訚訚供新赏。吾民或失所，可不怵然想。
新赏室
作者：弘历
朝代：清
体裁：七言绝句

梅心柳眼一时新，隔岁韶光待主人。江浙风情亦何异，漫言孤负昨年春。
新赏室
作者：弘历
朝代：清
体裁：七言绝句

物色风光淑且訚，南枝底藉绕檐巡。居然吾亦欣新赏，为廑当春隅向人。
新赏室
作者：弘历
朝代：清
体裁：五言律诗

砌暖润融冻，窗虚朗受曦。阳春欣有脚，天地奉无私。庭勒欲舒叶，盆烘将放蕤。从新赏景物，却复始于斯。
新赏室
作者：弘历
朝代：清
体裁：七言绝句

草萌生意犹含冻，梅护芳心已识和。又是今年新赏处，室惟顺应不知他。
新赏室
作者：弘历
朝代：清
体裁：五言律诗

融和虽意露，陶冶未形呈。可识贞元运，莫非天地情。梅心携腊馥，柳眼望春明。小坐凭新赏，不孤斯室名。
新赏室
作者：弘历
朝代：清
体裁：五言律诗

静室额新赏，今来赏果新。隔年吟旧句，增岁阅初春。北砌芜将发，南枝花已匀。翻书得汉诏，廑念在吾民。
新霁
作者：弘历
朝代：清
体裁：五言律诗

庭柯含宿润，徙倚步芳蹊。山净疑将近，天空望转低。一声来欸乃，万顷浸琉璃。遥想江村里，秧苗正插齐。
斸山
作者：弘历
朝代：清
体裁：古风

搆屋藉地基，斸山土变石。一年脆且黄，二年坚以碧。曲穿枫桕根，浅带斧凿迹。本以碍庭辟，翻为庭张壁。崚嶒缛草秋，晻霭吐云夕。有骨亦有韵，画法标高格。因悟石本山，事半功倍得。设向平壤求，撮炼终无益。
斸笋
作者：弘历
朝代：清
体裁：五言绝句

戟嶷见龙角，清供试新尝。恐损凌云质，不教多斸将。
方从义松岩谈道用图间孙琰题句韵
作者：弘历
朝代：清
体裁：七言绝句

无地楼临有顶松，金题玉躞启缄封。由来可道非常道，茅狗难希骑二龙。
方从义画菜
作者：弘历
朝代：清
体裁：七言律诗

向背分明叶簇攒，瀼瀼似浥露华寒。栽培自不如老圃，滋味何妨识大官。且喜烟芜共长养，漫同冰鲤齐咸酸。融融生意春镫下，画帧当如汉诏观。
方壶胜境二首·其一
作者：弘历
朝代：清
体裁：七言律诗

梧竹萧森列几株，文轩长日丽清都。蕉心抽绿画千轴，荷瓣漂红霞一湖。绕栋初闻子母燕，乘波群浴帝王凫。对时育物歌薰意，兴与诗人别体殊。
方壶胜境二首·其二
作者：弘历
朝代：清
体裁：七言律诗

拟将何事遣馀閒，旧稿新题手自删。高只有天尘迥绝，下临无地水回环。立销赤帝庚三伏，坐待姮娥月一弯。却笑秦皇求海上，仙壶原即在人间。
方山夕景
作者：弘历
朝代：清
体裁：五言律诗

苍苍落屏山，冥冥暗柏关。莲檠一室静，梅缶万几閒。近见疏星缀，遥闻幽涧潺。今宵有清梦，亦祗在民间。
方山夕景
作者：弘历
朝代：清
体裁：古风

雪积有馀寒，山高易为暮。松梢落暝色，忽失苍松处。行斋倚岩半，谡谡仙风御。神谧息外营，景清契始遇。然此不可著，明当清跸去。
方山夜宿
作者：弘历
朝代：清
体裁：古风

水宿莫非舟，陆宿莫非屋。妙哉方山夜，其宿胜水陆。倚岩构几架，窈深复幽曲。林海漾碧波，云关护硕轴。两兼舟屋美，有过无不足。因缘欣所遇，神谧如新沐。独我宵衣人，久耽恐非淑。拟告无事者，于此消清福。
方山歌
作者：弘历
朝代：清
体裁：古风

久行广甸思见山，侵寻行入众山里。行山未若宿山逸，宿山况是山最美。山方宛似碧玉符，帝付东皇俾掌此。熊熊奕奕镇齐疆，蕴写灵泉为玉水。是时峰顶春云起，雰雯叆靅流成绮。羃松铺谷乍有无，岩斋响像难容拟。为霖信好雪亦佳，麦陇崇朝润千里。
方山雨景
作者：弘历
朝代：清
体裁：五言律诗

馀閒陟山顶，四野暮云披。莫莫藏峰黛，纤纤落雨丝。湿衣看不见，蓄眼静含思。诗格于何是，惟应韦氏宜。
方方壶云山图
作者：弘历
朝代：清
体裁：七言绝句

金门羽士写云山，员峤方壶缥缈间。本是三生来往处，挐舟期去不期还。
方方壶神岳琼林图
作者：弘历
朝代：清
体裁：古风

嵣嵡岳麓仙人宅，琪树琼林参汉碧。金堂十二只茅庵，笑指洪厓肩可拍。何年换骨遗方壶，偶写宿游悬圃迹。我今挂壁眄烟霞，忽忘高奔迅过隙。
方方壶秋水晚山
作者：弘历
朝代：清
体裁：七言绝句

秋船载画如居室，水阁临溪似泛舟。宾主一时讶难辨，山光万古座中留。
方池
作者：弘历
朝代：清
体裁：古风

方池方中矩，本自图酾出。清冽遂不及，恶居下流述。
方池
作者：弘历
朝代：清
体裁：五言绝句

方池方象地，折旋产玉粹。九龙昔在兹，乐饥俯洋泌。
方池
作者：弘历
朝代：清
体裁：五言绝句

方自圆流出，非遥品乃低。虽然甘不逮，犹自胜梁溪。
方泽礼成回跸御园沿途即景·其一
作者：弘历
朝代：清
体裁：七言绝句

晓凉发跸爽胜前，农景兰途观以沿。麦已逮收禾助长，目游欣若更瞿然。
方泽礼成回跸御园沿途即景·其二
作者：弘历
朝代：清
体裁：七言绝句

傍曙微云近卯晴，露浓苗颖似珠擎。不生尘土饶芳气，既卜西成复戒盈。
方泽礼成自郊外返御园即景杂咏
作者：弘历
朝代：清
体裁：古风

蒇事斋宫更祭衣，轻舆就道晓凉微。胜常年是凭观处，麦拥黄云遍近畿。匪啻近畿北省同，齐疆春旱尚中丰。十年一遇何修遇，覆载恩施益省躬。比栉崇墉积圃场，穫无暇垄尚馀芒。祗期数日连晴霁，已是农夫持穗忙。黍高稷下都耕遍，一望菁葱隙地无。却忆西成候犹远，自斯晴雨得时乎。速诣畅春为问安，田功奏博懿颜欢。益常福德益康健，将奉金舆启跸銮。御园偏殿颜勤政，睿藻分明至训垂。况是启行近五日，宣传引见慎畴咨。
方泽礼成述事
作者：弘历
朝代：清
体裁：五言排律

元祀协时旸，虔恭志敢康。阴潜阳极盛，影短昼方长。敬验回星纪，徐瞻散曙光。阶凝甘露白，幕展庆云黄。美睹新轮奂，诚摅肃祼将。广生资厚德，绥我屡丰穰。
方泽礼毕驾回御园途中即目得三绝句·其一
作者：弘历
朝代：清
体裁：七言绝句

一雨真教万物苏，恩深天地敬殷吾。那期满目焦心者，生意油然阅载途。
方泽礼毕驾回御园途中即目得三绝句·其三
作者：弘历
朝代：清
体裁：七言绝句

旧秧助长露华滋，新种苗犹出土迟。十五年前斯日景，畅春欢谒忍重思。
方泽礼毕驾回御园途中即目得三绝句·其二
作者：弘历
朝代：清
体裁：七言绝句

趁润郊田遍起耕，拖犁人竟代牛行。可怜赤子勤农意，信不孤吾悯旱诚。
方琮云坞泉声
作者：弘历
朝代：清
体裁：七言绝句

谷深林静致生云，高下泉声远近分。岁岁山庄秋月里，同斯清韵每常闻。
方琮山水
作者：弘历
朝代：清
体裁：七言绝句

红墙绿树白云隈，宜是金仙梵宇开。覆釜上人约饭罢，石桥策杖自归来。
方琮松岩飞瀑
作者：弘历
朝代：清
体裁：五言律诗

擘峡峥嵘势，赴溪汨㶁流。有声皆作冷，无色不含秋。乔树云为脚，远山空出头。到斯寂万虑，宋玉也忘愁。
方琮风雨归舟图
作者：弘历
朝代：清
体裁：七言绝句

萧萧风雨写归舟，因事希将解我忧。未识僧繇术灵否，徒教即景益增愁。
方竹杖
作者：弘历
朝代：清
体裁：五言律诗

无竹不有节，所希乃见方。益彰此君概，岂逐世人常。可并羲经直，如闻汉诏良。惟赢蜀筇者，赠客却传王。
方竹杖
作者：弘历
朝代：清
体裁：七言律诗

绿林何处觅檀栾，坚实曾闻出大宛。方镇犹然问无恙，纲维不藉报平安。琅玕七尺自千古，风月双清总一竿。高节美哉方正善，渭川欲效此君难。
方竹杖口号
作者：弘历
朝代：清
体裁：七言绝句

具节固为竹本性，能方更得性之施。然斯臣道非君道，用舍其间亦合知。
方观承进棉花图十六事各题其上 其一 布种
作者：弘历
朝代：清
体裁：七言绝句

本从外域入中原，圣赋金声实探源。雨足清明方布种，功资耕织燠黎元。
方观承进棉花图十六事各题其上 其七 收贩
作者：弘历
朝代：清
体裁：七言绝句

艰食惟斯佐化居，列廛负贩各纷如。价常有定斤无定，巨屦言同记子舆。
方观承进棉花图十六事各题其上 其三 耘畦
作者：弘历
朝代：清
体裁：七言绝句

芟密耘长遍野皋，夏畦增此那辞劳。白家少傅暝寒中，但识加棉厚絮袍。
方观承进棉花图十六事各题其上 其九 弹花
作者：弘历
朝代：清
体裁：七言绝句

木弓曲引蜡弦弸，开结扬茸白氎成。村舍比邻闻相杵，䋫䋫唱荅合斯声。
方观承进棉花图十六事各题其上 其二 灌溉
作者：弘历
朝代：清
体裁：七言绝句

土厚由来产物良，却艰致水异南方。辘轳汲井分畦溉，嗟我农民总是忙。
方观承进棉花图十六事各题其上 其五 采棉
作者：弘历
朝代：清
体裁：七言绝句

实亦称花花实同，携筐妇子共趋功。非虚观却资真用，植物依稀庶子风。
方观承进棉花图十六事各题其上 其八 轧核
作者：弘历
朝代：清
体裁：七言绝句

转毂持钩左右旋，左惟落核右惟棉。始由粗末精斯得，耞杵同农岂不然。
方观承进棉花图十六事各题其上 其六 拣晒
作者：弘历
朝代：清
体裁：七言绝句

纳稼惟时棉亦成，等差黄白辨粗精。纷罗真有如云庆，吉语犹占冬朔晴。
方观承进棉花图十六事各题其上 其十 拘节
作者：弘历
朝代：清
体裁：七言绝句

擦条拘节异方言，总是斯民衣食源。几许工夫成丽密，纺纱络绪事犹烦。
方观承进棉花图十六事各题其上 其十一 纺线
作者：弘历
朝代：清
体裁：七言绝句

相将抽绪转軖车，工与缫丝一例加。闻道吴淞别生巧，运轮却解引三纱。
方观承进棉花图十六事各题其上 其十三 布浆
作者：弘历
朝代：清
体裁：七言绝句

经纬相资南北方，藉知物性亦如强。刷纱束络俾成绪，骨力停匀在布浆。
方观承进棉花图十六事各题其上 其十二 挽经
作者：弘历
朝代：清
体裁：七言绝句

引繀卸络理棉丝，枝拄经床较便其。跸路迎銮多妇女，木棦每见手中持。
方观承进棉花图十六事各题其上 其十五 织布
作者：弘历
朝代：清
体裁：七言绝句

横纬纵经织帛同，夜深轧轧那停工。一般机杼无花样，大辂椎轮自古风。
方观承进棉花图十六事各题其上 其十六 练染
作者：弘历
朝代：清
体裁：七言绝句

五色无论精与粗，茅檐卒岁此殷需。布棉题句廑民瘼，敬缵神尧耕织图。
方观承进棉花图十六事各题其上 其十四 上机
作者：弘历
朝代：清
体裁：七言绝句

岂止千丝与万丝，女郎徐自引伸之。可知事在挈端要，诸绪从心无不宜。
方观承进棉花图十六事各题其上 其四 摘尖
作者：弘历
朝代：清
体裁：七言绝句

尖去条抽始畅然，趋晴避雨摘炎天。爱之能勿劳乎尔，万事由来一理诠。
方顺桥
作者：弘历
朝代：清
体裁：七言绝句

一条古路两旁溪，万树轻杨十里齐。方顺桥头回望处，秪疑行过武林西。
方顺桥·其一
作者：弘历
朝代：清
体裁：七言绝句

清晓保阳发六骖，润融风景学江南。柳烟芜露无尘里，十里吟情逐处探。
方顺桥·其三
作者：弘历
朝代：清
体裁：七言绝句

六二直方坤道顺，长桥名盖取因斯。肩舆径过弗乘马，老弗如前此愧之。
方顺桥·其二
作者：弘历
朝代：清
体裁：七言绝句

曲逆原因濡水名，传称伐晋久分明。元和改号诚无谓，逆顺曲方有㡳争。
方顺桥杂咏·其一
作者：弘历
朝代：清
体裁：七言绝句

方顺河头方顺桥，蒲阴濡水溯源遥。回湍枉注多曲复，何必屡更名致嘲。
方顺桥杂咏·其三
作者：弘历
朝代：清
体裁：七言绝句

曲逆原因水势流，自其性也漫深求。方犹喜此因心直，顺实恶其绕指柔。
方顺桥杂咏·其二
作者：弘历
朝代：清
体裁：七言绝句

完县满城一水循，从来纪载信难真。改称方顺易曲逆，寓意于何向孰询。
方顺桥杂咏·其四
作者：弘历
朝代：清
体裁：七言绝句

七言足以示官方，汝弼宁殊内外常。设问何为即景句，一犁春雨劝农章。
旃檀林
作者：弘历
朝代：清
体裁：七言律诗

一岭东西熟路通，香林徐递慧枝风。恰因幽迥称静室，无事庄严诩梵宫。小憩浑忘今与昔，随观懒辨色和空。咄哉语近谈禅矣，可识为君道不同。
旃檀林
作者：弘历
朝代：清
体裁：七言律诗

升西岭遂降东冈，例事由来循夙偿。自是禅林常住地，可知慧草总生香。不教僧守那称寺，一任鹿游漫咏场。别室何妨偶说项，胜他活画个中藏。
旃檀林
作者：弘历
朝代：清
体裁：古风

横岭亘西东，西升东即降。设如由东来，复当易其向。乃知一切称，初无一定状。旃檀以为林，法云以为幢。閒斋坐调御，如是足供养。普贤功德海，未免涉名相。
旃檀林喜晴
作者：弘历
朝代：清
体裁：古风

一岭分东西，升降景顿殊。东岭斜阳映，西巘凉阴铺。大士坐金身，一切分别无。所谓栴檀林，栴檀如是乎。
旃檀林得句
作者：弘历
朝代：清
体裁：七言绝句

或称南海或西藏，塞外山庄何有焉。丈六拈花祇微笑，不然然处不妨然。
旋跸至德州行宫作
作者：弘历
朝代：清
体裁：七言律诗

篷窗夜雨谓应沾，渐北谁知泽竟纤。原是盼膏看麦抵，更兼蒙土惜禾尖。往来庆典虽躬蒇，等度康功那意恬。云作风随惯相妒，策无搏手懒吟拈。
旋跸至德州行宫叠丙申旧作韵
作者：弘历
朝代：清
体裁：七言律诗

前宵微雨又非沾，较以东昌尚觉纤。例是丙申一心所，遗来庚戌两眉尖。愁农今昔惟增愧，望泽兴居那得恬。旧作题楣试赓韵，佩阿笑我此重拈。
旋跸诣畅春园问安
作者：弘历
朝代：清
体裁：七言绝句

行春迤逦返兰舆，先诣仙园问起居。敬悉高年福履鬯，萱阶爵跃喜何如。
旋跸诣畅春园问皇太后安
作者：弘历
朝代：清
体裁：五言律诗

七日迅回銮，一心殷问安。膝前胜驰牍，几上定加餐。阶影祥曦永，林光瑞露漙。春郊农况好，奏对博慈欢。
旋跸过德州
作者：弘历
朝代：清
体裁：古风

幸鲁过德州，柳稍初放青。事毕兹言旋，绿云红雨并。都来未及月，春色纷纵横。麦陇纵未萎，黍田犹待耕。连朝风势作，每与云相争。哀此齐鲁民，胡独连歉丁。祀秩虽成礼，廑怀为灾氓。一日增百忧，往返愧此程。
无为观三叠旧作韵
作者：弘历
朝代：清
体裁：五言律诗

佛寺道家宫，胥应致敬崇。谒神匪为独，求雨总因公。呵护闾阎晏，敷宣天地功。那忘甲午岁，贼燹剧哀鸿。
无为观再叠旧作韵
作者：弘历
朝代：清
体裁：五言律诗

南巡出法宫，蒇礼既惇崇。归舫兹停舫，三公谒帝公。午年忽经乱，申岁此歌功。象设惟冲漠，无为布泽鸿。
无为观叠辛卯旧作韵
作者：弘历
朝代：清
体裁：五言律诗

临水上真宫，檐标奎画崇。忽然据贼寇，竟自署侯公。因发八旗勇，遂成不日功。刬邪修正宇，默佑赖恩鸿。
无为观四叠旧作韵
作者：弘历
朝代：清
体裁：五言律诗

复得叩神宫，深蒙帝泽崇。漕川资利物，旗运总勤公。清汶以浊卫，无为乃有功。历观前作什，例视送飞鸿。
无倦斋
作者：弘历
朝代：清
体裁：古风

周公曰无逸，仲尼曰无倦。贪逸厌倦必，觉倦逢逸忭。圣人胥诲无，自强功合荐。修已与治人，非二惟一贯。勉此日孜孜，不期功效见。
无倦斋叠去岁口号诗韵
作者：弘历
朝代：清
体裁：七言绝句

六旬周甲丙辰春，天佑幸为符愿身。敢曰倦勤无事者，劳劳望捷正愁人。
无倦斋口号
作者：弘历
朝代：清
体裁：七言绝句

斋题忘置数旬春，一语答由实切身。深慕天恩或符愿，明年即作倦勤人。
无倦斋口号叠去岁韵
作者：弘历
朝代：清
体裁：七言绝句

昨年七字谓明春，明忽为今倏至身。天锡倦勤亶符愿，仍勤敢倦作閒人。
无倦斋绎论语义
作者：弘历
朝代：清
体裁：七言绝句

先之更继以劳之，请益曰当无倦为。乾象正符不息义，讵惟姑使自深思。
无字碑
作者：弘历
朝代：清
体裁：五言绝句

本意欲焚书，立碑故无字。虽云以身先，大是不经事。
无寐
作者：弘历
朝代：清
体裁：七言绝句

寸雨刚教润昨宵，终朝阴偶细丝飘。春云入夜仍虚度，无寐惟惭六幕调。
无尽意轩
作者：弘历
朝代：清
体裁：七言绝句

乾坤易缊仲尼宣，立象端知意已传。谁道溪山是无尽，当前呈者契先天。
无尽意轩
作者：弘历
朝代：清
体裁：五言律诗

今日薰风爽，轻舆陟巘便。纳凉正纱牖，隔岁此书筵。峰色四时绘，松声二柱弦。意存无尽处，了不系言诠。
无尽意轩
作者：弘历
朝代：清
体裁：七言绝句

山容水态揽都全，岂在红芳及紫妍。却喜高轩付不语，意无尽合与之然。
无尽意轩
作者：弘历
朝代：清
体裁：古风

岩轩每偶到，到每引新意。是即谓无尽，宁因景佳致。然而景不无，却以意为率。新者固因他，意则原蕴自。自无尽在何，惟在勤民事。
无尽意轩
作者：弘历
朝代：清
体裁：古风

崇构山之凹，亦复水之涘。隔年问景初，新岁开韶始。生机不终穷，贞下元随起。兹理自今古，而岂在桃李。书轩若有言，吾意政如此。
无尽意轩
作者：弘历
朝代：清
体裁：五言律诗

意者心之发，先诚垂训良。闲邪周易著，克己鲁论详。讵曰玩山水，于焉味缥缃。有真乃无尽，得句忆山庄。
无尽意轩
作者：弘历
朝代：清
体裁：五言律诗

春日多佳日，花间复柳间。敞轩纳景物，慈赏奉几閒。入座波光净，展屏峰色环。意予无尽处，萱寿祝如山。
无尽意轩
作者：弘历
朝代：清
体裁：古风

淑气始訢訚，韶光未明媚。梅心尚寒避，柳眼才风试。步墀土渐酥，望湖冰已脆。静值万几暇，澄观万物备。迟彼有脚春，爱兹无尽意。
无尽意轩
作者：弘历
朝代：清
体裁：七言绝句

疏轩无尽意为名，结揽山清复水清。因悟不宁惟是矣，有谁能尽世间情。
无尽意轩
作者：弘历
朝代：清
体裁：古风

背山复临水，仁智会心那。心者意之本，意为心式讹。其本不失正，讹亦非殊科。气求及声应，相感资藉多。悟轩无尽者，舍斯而更何。
无尽意轩
作者：弘历
朝代：清
体裁：七言律诗

背山面沼一舟通，朴斲奚誇藻缋工。气象林峦云出没，心胸鱼鸟水澄空。蜃窗竹籁伏中绿，镜浦荷香雨后红。茂对南薰能不乐，先忧转觉虑无穷。
无尽意轩
作者：弘历
朝代：清
体裁：七言绝句

背峙崇山前面湖，不恒到到趣常殊。问予那是意无尽，望岁渴贤怀永图。
无尽意轩
作者：弘历
朝代：清
体裁：古风

轩纳湖山景，其意本无尽。四序以时殊，万状更日引。即今春始孟，生机动已蠢。芳菲纵有待，亭毒斯诚允。惟思物向荣，岂忘民犹窘。
无尽意轩
作者：弘历
朝代：清
体裁：七言绝句

问景聊乘片刻閒，意行无尽是溪山。若论所乐不存此，惟在民生国计间。
无尽意轩作
作者：弘历
朝代：清
体裁：古风

湖弗改拖白，山则喜濯翠。两月未曾临，春夏景顿异。云依远岭生，露向深林坠。一雨如此美，向忧岂虚置。再霈当益善，是予无尽意。
无尽意轩作歌
作者：弘历
朝代：清
体裁：古风

轩称无尽意，无尽意堪味。壁学然后知不足，其不足即无尽义。又如莅政与临民，实鲜一劳永逸事。小之问景及阅画，一往穷焉有何致。富而好礼贵牧谦，留馀纯嘏方来备。虽然转语听我云，意无尽亦忧无际。
无尽意轩口号
作者：弘历
朝代：清
体裁：七言绝句

窗明几净罽帘开，初岁书轩又朅来。问我意中无尽者，恩艰图易不遑哉。
无尽意轩口号
作者：弘历
朝代：清
体裁：七言绝句

轩面明湖背好山，诗情画格肖都艰。设询予意无尽者，却在祁寒暑雨间。
无尽意轩对雪作歌
作者：弘历
朝代：清
体裁：古风

春山偶问有馀清，文轩恰坐无尽意。经冬望泽不宁心，诘晨对雪忽满志。攒团竖洒复横棑，昆明湖水面前开。入波正与练纹合，亦有冻者镜光揩。玉泉咫尺乃不见，汗漫模糊连一片。倏然露出两针尖，霏势略停塔影现。既停复霈变幻奇，白银世界游迷离。在兹真佳多益善，悠乎心绻金川师。一时莫定愁与喜，无尽意哉有若此。
无尽意轩有会
作者：弘历
朝代：清
体裁：古风

人孰能无意，意亦孰能尽。祈年愿屡丰，吁俊思汲引。自我尚如斯，人心底须问。山轩寓以名，而却无实准。此真善副名，纳景泯区轸。
无尽意轩有会
作者：弘历
朝代：清
体裁：古风

雨多或望晴，晴久复望雨。是皆意所为，此意有尽否。不宁惟是哉，率难偻指数。保泰与持盈，成裁及相辅。安民廑求贤，居今期则古。无尽意在斯，讵曰供目睹。
无尽意轩自讼
作者：弘历
朝代：清
体裁：古风

轩窗纳万景故名，无尽意但此所该。广纳景实不啻试，问天下人其意谁。尽既而我岂不然，属望怀恒置久晴。希雨沾已雨盼晴，备持盈保泰心更。觉时萦思宣尼鄙，患失当之允难避。
无悰
作者：弘历
朝代：清
体裁：七言绝句

心内芳型眼内容，但相关处总无悰。思量不及瞢腾睡，犹得时常梦里逢。
无悰
作者：弘历
朝代：清
体裁：七言律诗

无悰匪我独无悰，诗里西昆昔有踪。望远升高渺何极，朝云暮雨竟难从。搴帷对处穿林月，欹枕听馀咽藓蛩。乍为新愁到秋切，却牵旧恨入怀重。
无悰
作者：弘历
朝代：清
体裁：古风

无悰惟有闷，安能尽言之。略欠雨已愁，真欠愁应知。既而弥月欠，日甚一日为。上下胥奠瘗，其如泽弗施。缓刑及平粜，实政相畴咨。更问或阙失，而佥云无兮。以此益增忧，具曰予圣辞。春夏北方旱，常年虽逢其。北至前后雨，尚不为过期。而今亦已近，云作风迕持。坐卧每弗宁，一刻鲜舒眉。自审失涵养，那能静待时。去年幸而过，前年思益悲。谆谕慰愁旱，而今则赖谁。
无望
作者：弘历
朝代：清
体裁：古风

有望望惟焦，无望望益绵。青龙堵决口，工败垂成频。屡败难收拾，更张议改弦。今日奏章至，欲将迤上迁。南堤外更南，筑堤引流穿。就下势成顺，庶得归故川。决口自易堵，事半功倍焉。引渠百馀里，那成大汛前。运河事正多，亟谕防于先。底绩愧无能，救民遑靳悭。伫待新河成，冬月合龙坚。哀哉昏垫民，其宁应明年。
无边风月之阁
作者：弘历
朝代：清
体裁：古风

清风明月无尽藏，千秋公物何拘方。高阁之中非享帚，高阁之外随探囊。乍思玉局赋赤壁，又若青莲歌襄阳。咄哉无逸是我所，安能效彼恒徜徉。
无边风月之阁
作者：弘历
朝代：清
体裁：七言绝句

阁高目远山来席，叶落林疏水彻天。风月何曾逐时异，恰宜即景玩无边。
无边风月之阁三章章五句效杜甫体并以题中字为韵·其一
作者：弘历
朝代：清
体裁：古风

大块噫气名为风，振拂草绿与花红，吾则何敢披称雄。有时望云惧吹去，伫立亦厌飘蓬蓬。
无边风月之阁三章章五句效杜甫体并以题中字为韵·其三
作者：弘历
朝代：清
体裁：古风

耳得目遇真无边，清风明月太古年，细故记忆非高贤。杜陵朅尔效其体，吟弄于我何有焉。
无边风月之阁三章章五句效杜甫体并以题中字为韵·其二
作者：弘历
朝代：清
体裁：古风

四时皆宜惟有月，涤荡精神莹肌骨，近水楼台益清越。箕畴设以卿士占，蒿目渴贤念无竭。
无逸斋
作者：弘历
朝代：清
体裁：七言律诗

全篇曾是屡书屏，两字名斋括政经。忆昔挥毫垂训典，即今退食每延停。七呜呼实致忠告，四迪哲应缅懿型。法远莫先勤法近，还殷来许慎聪听。
无逸斋
作者：弘历
朝代：清
体裁：五言律诗

寝门问安退，别馆敕几仍。事事罔敢忽，孜孜惟用兢。勤民恤彼隐，授吏量其能。黾勉所无逸，神尧垂训曾。
无逸斋
作者：弘历
朝代：清
体裁：古风

有山弗贵高，有水惟取澹。问安兹退憩，宁缘恣游揽。书斋谢藻缋，敦朴仰前范。传餐既以罢，章奏因披览。敕政励无逸，恭已遵克俭。
无逸斋
作者：弘历
朝代：清
体裁：五言律诗

退食起居馀，敕几临碧疏。每因仰羲画，可当读周书。恭已三无奉，春光万象如。溪田景何若，乘暇命轻舆。
无逸斋
作者：弘历
朝代：清
体裁：五言律诗

间日问兴居，古斋退憩馀。贻谟恒忆祖，敕政每勤予。旭暖苔烘砌，风和竹静疏。芸编虽满架，此合读周书。
无逸斋作
作者：弘历
朝代：清
体裁：五言律诗

本拟憩迟处，何期苫块居。哀哀申此日，历历忆当初。因以绎周训，无殊读礼书。壁多侍颜什，览更痛沈予。
无逸斋即事·其一
作者：弘历
朝代：清
体裁：七言绝句

流阴石火迅堪惊，祭礼无端祖奠成。苫次今期犹近侍，修途明日逮长行。
无逸斋即事·其二
作者：弘历
朝代：清
体裁：七言绝句

畅春再至夫何忍，静夜回思祗益怦。痛母于斯兼忆祖，寸衷菀结若为情。
无逸斋在畅春园中皇祖所建也葺而新之以为问安憩息之所得诗二首·其一
作者：弘历
朝代：清
体裁：五言律诗

几有陈编览，斋无玩物凭。文渊企深汲，道岸仰先登。堂构期勤肯，仔肩惧莫胜。永惟心作所，庭训倍钦承。
无逸斋在畅春园中皇祖所建也葺而新之以为问安憩息之所得诗二首·其二
作者：弘历
朝代：清
体裁：五言律诗

胜地宜慈豫，高斋味至言。荷风凉拂簟，竹气静当轩。坐爱琴书润，浑忘鸟雀喧。壶中承夏凊，膝下领春温。
无那
作者：弘历
朝代：清
体裁：七言律诗

无那愁中频入想，祗馀梦里数相逢。空思专夜挑银烛，不畏经寒度禁松。月宇几曾轻独步，星街常杳更谁从。珊珊幻术非吾慕，未断情田来往踪。
无题
作者：弘历
朝代：清
体裁：七言律诗

一例韶光同不同，倚楹朅尔向东风。万几就理心无倦，七字成吟兴有穷。迩日边情萦远梦，当春捷报赖元戎。两阶干羽重华德，缅想前徽迟待中。
无题
作者：弘历
朝代：清
体裁：七言绝句

吟成枕畔权教读，题向愁中许共知。樊素朝云具神解，应留二老惜春诗。
无题
作者：弘历
朝代：清
体裁：七言绝句

散遣閒愁点笔时，无端触绪转增悲。歌诗拟改杜诗句，生别终胜死别离。
日下旧闻考题辞二首·其一
作者：弘历
朝代：清
体裁：七言律诗

重考彝尊书以成，七言权当序而行。名因日下荀鸣鹤，迹逮春明孙北平。挂漏岂无补所阙，淆讹时有挍从精。百年熙皞繁文物，似胜三都及两京。
日下旧闻考题辞二首·其二
作者：弘历
朝代：清
体裁：七言律诗

曾赋皇都与帝都，若兹形胜古今无。金迁元复其久矣，明筑清修滋盛乎。御苑法宫诚富此，返淳还朴益殷吾。论成知过渊衷写，更励聪听奕叶图。
日出行
作者：弘历
朝代：清
体裁：古风

日出东方，云散中天。夜来好雨，朝晴豁然。迩日颇欣晴雨时，亦惟时矣愁益滋。三百六旬例一睫，六龙历天而不知。爝火其劳乎，鲁戈真诞兮。咨汝和咨汝羲其，何能终古无薄蚀，万物久照澄光辉。君子有过其固也，日月之过维何其，谁能叩天一问之。
日华旧迹坊
作者：弘历
朝代：清
体裁：七言绝句

好古求书礼贤者，典型想像尚贻斯。譬如蓦遇虎贲士，我亦因生北海思。
日夕
作者：弘历
朝代：清
体裁：古风

呦鹿日夕则下来，王风所咏何殊哉。却非羊牛恣出入，时复即之于林隈。濯濯文囿原无事，今古异宜因武肄。择肥命中弗图多，内外扈臣每颁赐。絜矩于役夥羽林，曷其有佸应致吟。
日影
作者：弘历
朝代：清
体裁：五言律诗

去际才阶础，归来上牖棂。了知迁有渐，谁曰视无形。閒倚明而暖，微吟憩以宁。光阴迅如此，陶侃论堪听。
日影
作者：弘历
朝代：清
体裁：古风

四序有代谢，七政无停止。都来一消息，终古理如此。短至未弥月，长景已旋晷。数日阴云作，喜晴聊徙倚。金乌渐南征，花影忽北徙。声变蜩成蝉，色夺朱为紫。年年纵一例，今昔终殊轨。亶矣不俄延，所学嗟何似。
日影
作者：弘历
朝代：清
体裁：五言律诗

忽见阶轩面，依然日影铺。分明看代谢，真不假须臾。喻隙诚如彼，翻书犹故吾。聊应欣快霁，所利在农夫。
日影
作者：弘历
朝代：清
体裁：古风

斋窗觇日影，辰巳率得正。舟窗觇日影，东西殊难定。其理固易明，舟动而斋静。静应动有常，动应动无證。伊余岂臆说，书闻诸复性。
日影
作者：弘历
朝代：清
体裁：五言律诗

日影上窗疏，秋中景飒如。即兹阅倏忽，何以惜居诸。绿树红将染，凉轩热早祛。消閒增别撰，模帖考遗书。
日影
作者：弘历
朝代：清
体裁：五言律诗

日影上阶基，朱明已渐移。扶花阴转处，照础润消时。可曝佣书简，应馀刺绣丝。电光惊代谢，倚柱意因迟。
日影
作者：弘历
朝代：清
体裁：古风

日影向南移，栏槛增光明。夏至已逾月，羲御不暂停。阴阳默嬗代，消息些子争。惜阴励初志，扶阳验物情。迟迟昼漏稀，花木欣敷荣。枕簟无烦尘，笺管有馀清。
日影
作者：弘历
朝代：清
体裁：古风

望雨过夏半，无心问风景。雨足倚閒庭，忽见上阶影。悬光已含清，表晷略减永。斯宁始于斯，金柅义堪省。
日影
作者：弘历
朝代：清
体裁：古风

浮阴每蔽日，今日乃豁朗。塞天益寥落，千里浩莽苍。庭树弄其影，霭霭沿阶上。花蝶粉翅翩，榛蝈凄声响。何当中伏节，忽作新秋象。老大谁所为，如驶催时往。云何于其中，欣来不怀曩。禹惜良有以，陶言兼可想。
日影
作者：弘历
朝代：清
体裁：古风

绵雨弥月过，赤曦应朔开。昭育德既盛，朗照光亦焞。散郁有独神，除溽无不赅。金翼稍南飞，大火将西回。云片祛已净，日影渐转来。望久忽遇之，宁弗欣我怀。徘徊展我镜，依迟上我阶。宜旸信美矣，流阴何迅哉。镜中几点星，愁霖添以才。
日影
作者：弘历
朝代：清
体裁：古风

腻云韬曦轮，浩荡无开期。祝融疾太甚，借得西风吹。霮䨴尽摽去，纤絮不留遗。朱鸟翩然翔，拂我若木枝。晃朗腾清晖，森飒含爽飔。祛溽解蒸湿，宜旸利耘耔。上阶花影新，北陆旋南移。累榭迥且敞，八面窗琉璃。读书道趣生，对景佳兴来。夏日故可畏，正有可爱时。
日影
作者：弘历
朝代：清
体裁：五言律诗

递照阶砖遍，渐腾窗纸明。晶辉消暑润，朗耀速西成。露卉烘心暖，风蝉鼓翼鸣。景光如昨岁，底事黯伤情。
日影
作者：弘历
朝代：清
体裁：七言律诗

静听花丛促漏筒，俄看花影上帘栊。光阴驹隙有如此，寿夭彭殇一例中。独喜萧斋延朗照，且舒旷志附高空。读书秋日欣清暇，理窟何曾得易穷。
日影·其一
作者：弘历
朝代：清
体裁：古风

流晖散郁溽，曝物增莹晶。檐牙荫廉直，庭柯上窗横。金乌渐南翔，白帝催西成。垂帘坐清昼，消息验虚盈。侵寻晷影短，惕我惜阴情。
日影·其一
作者：弘历
朝代：清
体裁：七言律诗

间日阴霖快霁新，乍看乌影入檐巡。思量岁月何曾住，检校光阴讶许频。砌下閒花纷斗色，池边细草净无尘。却从清暇偏忙惯，诗债偿还也患贫。
日影·其二
作者：弘历
朝代：清
体裁：古风

丛筱覆町疃，浓阴日蓊窈。暅阳悬清光，爽气来亭沼。砌葩艳晚芳，秋意归何早。怀兹履霜心，奉是贞观道。几馀恣研精，图书诚静好。
日影·其二
作者：弘历
朝代：清
体裁：七言律诗

夜渐长添几线时，挈壶休问漏声迟。每逢佳处聊为画，于少閒时亦著棋。鹤梦安依无恙石，蝉声亮在最高枝。景光自合随缘赏，即目閒庭影又移。
日日
作者：弘历
朝代：清
体裁：古风

日日有阵雨，非过非不及。无碍麦之收，益增黍之浥。北郊值斋居，朵殿爽风习。几閒阅四库，开篇益可挹。恶者吾戒鉴，善者吾慕袭。永昼用以消，遥古于焉汲。陡思鸿捷近，红旗盼乃急。
日日
作者：弘历
朝代：清
体裁：七言绝句

日日来瞻夹路民，数逾亿万总相亲。观馀复为廑深虑，都是资衣资食人。
日日
作者：弘历
朝代：清
体裁：古风

日日行程数十里，觐光黎庶纷夹路。繁滋户口识承平，一为欢庆一为虑。睹兹男妇及老幼，孰不食粟而衣布。丰年犹恐难遍及，况复丰年岂常遇。曰富曰教有次第，刚克柔克因时措。咨良有司其勖㫋，饥溺常怀悯无诉。
日日
作者：弘历
朝代：清
体裁：七言绝句

日日轻舆尚乘供，欲聊屧步竟无从。善窥尔固称勤事，七发中言惕动容。
日日
作者：弘历
朝代：清
体裁：七言绝句

日日迎銮亿万民，饱筹其腹煖筹身。思量实复无他策，为叩天庥绥屡频。
日日
作者：弘历
朝代：清
体裁：古风

日日迎銮民，衮衮加于前。较之近畿路，不啻倍蓰焉。此理亦易知，彼乃常经便。十岁兹一过，固当觐光骈。习故视如常，惊新喜必然。粥尔惕为政，或懈于初年。
日日
作者：弘历
朝代：清
体裁：七言律诗

日日迎銮瞻就民，百年休养此甡甡。试看幼挈老扶者，尽是寒衣饥食伦。庶矣能无丝粟贵，教之何有俗风淳。从来保泰惟难事，今日其难倍古人。
日日一首自哂
作者：弘历
朝代：清
体裁：七言绝句

日日封章绨几罗，朱批不厌细斟摩。答完进止颇自哂，殊类躁人辞过多。
日日六韵
作者：弘历
朝代：清
体裁：五言排律

日日觐光庶，欢呼夹路行。视今较昔笃，落后绕前迎。都为康宁计，不教呵叱惊。身衣鲜须捷，口食可充盈。所见诚堪幸，向隅犹切怦。殷殷凭顾处，即我寸田情。
日日曲
作者：弘历
朝代：清
体裁：古风

日日复日日，夏去而秋来。少壮弗努力，老大将何为。日日复日日，阅世如行程。佺羡者乌有，即此是长生。日日复日日，为治亦已难。临渊不结网，得鱼知何年。
日日行
作者：弘历
朝代：清
体裁：古风

一日复一日，九夏忽云来。一日复一日，倏至三冬哉。冬寒夏热相去远，履霜坚冰渐由缓。敬胜怠胜丹书旨，一念之间迅乎此。
日暮
作者：弘历
朝代：清
体裁：七言律诗

日暮遥山敛翠微，幔城灯火彻宵辉。马嘶平野闻呼聚，人指高竿觅路归。行漏明分甲乙夜，封章独敕万千几。时巡到处关民瘼，岂为嬉游骋六飞。
日暮
作者：弘历
朝代：清
体裁：古风

雨洗天光碧，日射霞彩烂。驾鹅飞意閒，蛙蚓鸣声乱。西山入绮疏，流云时聚散。静观物我皆如如，龙团细试供清玩。
日永
作者：弘历
朝代：清
体裁：五言律诗

日永常披卷，堂深镇下帘。蝉声从嘒嘒，花气自纤纤。苔润阶生篆，云开峰露尖。徘徊忘物我，不觉暑风炎。
日知阁
作者：弘历
朝代：清
体裁：七言绝句

日知仍贵月无忘，子夏明垂劝学方。设使贪多非实践，五车穷亦面于墙。
日知阁
作者：弘历
朝代：清
体裁：五言律诗

阁㨿飞淙表，璇题号日知。机参贤者语，情见圣人辞。既凛无忘义，又如默识时。曩予成荟说，自审每惭斯。
日知阁
作者：弘历
朝代：清
体裁：七言绝句

阁俯闸流额日知，十三四忆读书斯。集成荟说又多载，何有尊行每愧之。
日知阁叠旧作韵
作者：弘历
朝代：清
体裁：五言律诗

尊闻在加意，要亦视行知。道协天人贯，藻祛月露辞。每临佳景处，总惜寸阴时。川上思尼父，流看不舍斯。
日知阁口号
作者：弘历
朝代：清
体裁：七言绝句

日知试问欲何知，儒士帝王应异施。多识或非吾所急，吾惟知过日廑之。
日短
作者：弘历
朝代：清
体裁：五言律诗

庭柯鸣籁急，萝幌透寒多。室静吟方永，窗明午又过。影飘风舞叶，流咽冻生波。珍重惜阴客，芸编好待摩。
日观峰
作者：弘历
朝代：清
体裁：古风

天柱既孤高，日观乃并峻。峥嵘成左障，嵂崒凌千仞。破晓登丹梯，尘衣一为振。卧牛车马状，传言殊未信。海水讵涌金，朝云刚染晕。无烦夸父追，却忆童子问。寄兴在寥阔，摛词亦腾奋。
旧澄泥水面梅花砚
作者：弘历
朝代：清
体裁：七言绝句

巧不伤纤朴有华，底须题识辨谁家。设如水面文章喻，可识梅花先众花。
旧端石兰亭砚
作者：弘历
朝代：清
体裁：七言绝句

抚欲汁流墨锈青，是谁举古刻兰亭。西清此式不一足，稧赏都因逸少馨。
旧端石蟠桃砚歌
作者：弘历
朝代：清
体裁：古风

水岩石子阅千秋，因其天然稍雕锼。抚泯痕迹手不留，疑是王母汉宫游。赠之其核化琳球，却笑方朔无能偷。
旧端石骊珠砚歌
作者：弘历
朝代：清
体裁：古风

椭圆佳品宜墨受，深池平面斜居右。环刻渤海起波涛，鸲鹆为珠骊龙守。纬萧之义不言图，意喻缒坑取石否。天吴海童相遘迕，或突而游或闯走。木华赋句镕铸中，复有奇观镂覆手。众星罗列柱之端，巨者为月丽上首。是皆活眼非假借，如印溟澥上下偶。我独箕畴审省从，所愿绥丰福九有。
旧衙门行宫作
作者：弘历
朝代：清
体裁：五言律诗

明季旧珰衙，行宫今觉奢。政衡久经论，几暇憩聊嘉。望雨思倬汉，流阴迅转车。壁题一冉阅，似此率咨嗟。
旧衙门行宫作
作者：弘历
朝代：清
体裁：五言律诗

春蒐收猎骑，宿顿向平原。本自知熟径，便因憩旧轩。清时作行馆，明季乃衙门。不必其名易，于中鉴戒存。
旧衙门行宫作
作者：弘历
朝代：清
体裁：七言律诗

来东当向西而进，却异昔年返御园。南苑涂经驻行馆，前朝珰势号衙门。随缘率可生乾惕，即景那能默语言。年少肄文习武处，耄哉睫眼阅高奔。
旧衙门行宫作
作者：弘历
朝代：清
体裁：七言律诗

流水声中过石桥，行宫柳色近招邀。少年恒此经春日，往事那知鉴胜朝。今昔閒忙诚迥异，臣民仰望敢逍遥。郊蒐罢试芸斋坐，咨政旋教宣众僚。
旧衙门行宫即事
作者：弘历
朝代：清
体裁：七言律诗

别殿前头书室连，修文曾记养痾旋。岂知近膝翻成背，尚冀承恩竟永捐。丙舍长眠又隔载，离宫不到已三年。凭参幻梦清宵里，一枕钟声古寺边。
旧衙门行宫即事
作者：弘历
朝代：清
体裁：五言律诗

别馆驻旌斿，森然古树稠。庭轩去卑湿，翰墨足优游。潦盛将成圮，年深事重修。絜思杜甫什，不乐祗生愁。
旧衙门行宫即事
作者：弘历
朝代：清
体裁：七言律诗

庚子壬寅忽隔岁，祇如瞬息度高奔。予兹十二侍圣祖，今乃七旬阅众孙。尘世流阴真是幻，胜朝往事漫重论。拈毫新什续旧咏，戛戛难哉陈去言。
旧衙门行宫即事
作者：弘历
朝代：清
体裁：七言律诗

旧衙门作今行馆，胜国纪纲堪溯论。何致貂珰恣炀灶，竟于苑囿建军门。百年树木松榆在，一瞬光阴窗几存。书屋如将刮目待，人犹故也恧无言。
旧衙门行宫即事
作者：弘历
朝代：清
体裁：七言律诗

朴斲轩楹翰墨筵，老榆晚菊景清妍。春秋蒐狝寻常憩，来往光阴卅五年。见猎宁关动心喜，习劳率欲以身先。洛那服射非娴射，示度因人有别权。
旧衙门行宫即事
作者：弘历
朝代：清
体裁：七言律诗

衙门传是建前朝，提督于斯驻竖貂。作我行宫还觉侈，知他国政易沦消。庭馀古树阴犹昔，砌绕新苔色报韶。虚牖已抛三阅岁，蟾光仍此傍清宵。
旧衙门行宫即事
作者：弘历
朝代：清
体裁：七言律诗

面势菁葱绿野宽，罢围随处可游盘。庭饶芳毯铺生意，座有芸编结古欢。昨岁诗情看荏苒，离宫春色又阑珊。问谁结习曾消尽，渐去陈言寄静观。